TNB pesta gol belasah skuad pembangunan 17-0
Oleh MUHAMMAD ZUHAILY BADLISHAH

22 Februari 2022, 10:33 pm
KUALA LUMPUR – Tenaga Nasional Berhad (TNB) bangkit melepaskan geram mereka apabila membelasah skuad pembangunan negara 17-0 pada aksi Liga Hoki Malaysia (MHL) di Stadium Hoki Nasional, Bukit Jalil sebentar tadi.
Kemenangan besar itu sedikit sebanyak dapat mengubati kekecewaan TNB yang sebelum ini ‘berputih mata’ untuk menjulang Piala Sumbangsih selepas tewas 2-3 kepada Pasukan Hoki Terengganu (THT) minggu lalu.
Menariknya, pasukan kendalian Nor Saiful Zaini Nasiruddin itu meledak 16 gol padang dan hanya satu daripada sembilan pukulan sudut penalti berjaya diterjemahkan kepada jaringan dalam aksi tersebut.
Penyerang kebangsaan, Muhammad Azrai Aizad Abu Kamal memperagakan permainan terbaiknya apabila merakam empat gol buat TNB pada minit ke-36, 41, 51 dan 54.
Selain Azrai, Muhammad Najib Abu Hassan juga berada dalam kelas tersendiri apabila berjaya memahat nama selaku peledak hatrik dengan tiga gol bermula minit keenam, 26 dan 28.
Norsyafiq Sumantri dan Muhammad Firhan Ashari pula masing-masing berjaya meledak dua gol buat TNB.

Baki enam lagi jaringan TNB pada aksi di Stadium Hoki Nasional itu dijaringkan oleh Muhamad Aminudin Mohd. Zain, Azril Misron, Muhammad Hafizhuddin Zaidi, Nik Muhamad Aiman Nik Rozemi, Faiz Helmi Jali dan Muhammad Shahril Saabah.
Pesta gol itu pastinya meningkatkan motivasi para pemain TNB sebelum bertemu pendahulu MHL, Maybank yang masih belum tewas daripada tiga perlawanan setakat ini termasuk seri 2-2 dengan THT dalam satu lagi aksi hari ini. – KOSMO! ONLINE


Lelaki terjun tangki panik dicekup polis
Oleh ISKANDAR SHAH MOHAMED

22 Februari 2022, 10:50 pm
KUALA SELANGOR –  Akibat takut dicekup polis, seorang lelaki nekad terjun ke dalam tangki air di atas rumah keluarganya di Kampung Bukit Cherakah di sini, petang tadi.
Pengarah Bomba Selangor, Norazam Khamis berkata, berdasarkan maklumat awal lelaki berusia 29 tahun yang dipercayai mempunyai masalah mental itu mengamuk di rumah keluarganya.
“Ahli keluarga kemudian menghubungi polis dan lelaki itu bertindak lari lalu terjun ke dalam tangki air.
“Polis seterusnya terpaksa meminta bantuan bomba untuk mengeluarkan lelaki berkenaan,” katanya ketika dihubungi malam tadi.
Tambah beliau, enam anggota termasuk pegawai dari Balai Bomba dan Penyelamat (BBP) Kuala Selangor dikejarkan ke lokasi kejadian selepas menerima panggilan kecemasan pukul 6.12 petang.
Norazam menjelaskan, pihaknya mengambil masa 40 minit bagi mengeluarkan lelaki tersebut sebelum diserahkan kepada polis untuk tindakan selanjutnya. -KOSMO! ONLINE


Gol penyamaan Faizal kecewakan Maybank
Oleh MUHAMMAD ZUHAILY BADLISHAH

22 Februari 2022, 9:15 pm
KUALA LUMPUR – Penyerang prolifik Pasukan Hoki Terengganu (THT), Faizal Saari menyelamatkan maruah skuad juara Piala Sumbangsih itu apabila meledak gol penyamaan 2-2 bertemu Maybank pada aksi Liga Hoki Malaysia (MHL) sebentar tadi.
Gol pada sembilan minit terakhir aksi di Stadium Hoki Nasional, Bukit Jalil itu memastikan THT mengelak daripada mengalami kekalahan pertama dalam saingan MHL musim ini.
Dalam aksi itu, Maybank yang lebih banyak menguasai permainan, terlebih dahulu menjaringkan gol pertama menerusi jaringan padang Muhajir Abdu Rauf pada minit ke-16.
Bagaimanapun, THT yang dikendalikan Roslan Jamaluddin bangkit mengikat kedudukan hasil jaringan Nabil Fiqri Mohd. Noor menerusi pukulan sudut penalti pada minit ke-30.
Pendahulu senarai penjaring terbanyak liga ketika ini, Muhammad Razie Abd. Rahim membuktikan kepakarannya mengambil pukulan sudut penalti menerusi gol kedua Maybank pada minit ke-43.
Razie kini sudah mengumpul enam gol peribadi, membuktikan keputusan Maybank tepat mendapatkan khidmatnya daripada Universiti Kuala Lumpur yang menarik diri daripada saingan musim ini.

Ketika Maybank semakin hampir untuk meraih tiga mata, Faizal tampil membuktikan kelasnya yang tersendiri dengan gol penyamaan buat THT pada minit ke-51.
Ketua Jurulatih Maybank, Azrul Effendy Bistamam kecewa dengan keputusan seri berkenaan kerana anak-anak buahnya hadir dengan misi meraih kemenangan.
“Saya tetap berpuas hati dan berbangga dengan semangat juang yang ditampilkan semua pemain dalam perlawanan ini walaupun memang kami mengimpikan tiga mata,” katanya.
Satu lagi perlawanan yang berlangsung di Stadium Hoki Nasional sebentar tadi menyaksikan TNB Thunderbolts menang 2-1 ke atas Nurinsafi Sporting. – KOSMO! ONLINE


Pengarah syarikat ditahan kes suapan RM2 juta
Oleh MOHD. RAFIE AZIMI

22 Februari 2022, 10:17 pm
ALOR SETAR – Seorang pengarah sebuah syarikat ditahan Suruhanjaya Pencegahan Rasuah Malaysia (SPRM) hari ini kerana disyaki memberi suapan berjumlah RM2 juta kepada pegawai dan kakitangan Keretapi Tanah Melayu Berhad (KTMB).
Menurut sumber, suapan tersebut dipercayai diberikan lelaki berusia 63 tahun itu kepada pegawai dan kakitangan terlibat bagi membantu syarikatnya mendapatkan kerja-kerja pembinaan jalan keretapi dan pembangunan pelabuhan di Songkhla, Thailand.
“Penahanan ke atas suspek dibuat kira-kira pukul 3.10 petang tadi di Pejabat SPRM Kuala Lumpur.
“Permohonan reman akan dibuat di Kompleks Mahkamah Kuala Lumpur esok,” katanya di sini hari ini.
Kes itu dipercayai berlaku pada 2016 dan 2017 dan pihak SPRM masih menyiasat jumlah individu yang menerima rasuah tersebut.
Tambahnya, setakat ini SPRM telah menggeledah pejabat dan rumah suspek.

“Pada masa sama, usaha sedang giat dijalankan bagi mengesan saksi-saksi terlibat.
“Percakapan suspek turut dirakam bagi mendapatkan maklumat awal berkaitan saksi-saksi terlibat,” katanya.
Sementara itu Pengarah SPRM Kedah, Datuk Shaharom Nizam Abd. Manap ketika dihubungi mengesahkan tangkapan namun enggan mengulas lanjut.
Katanya, kes disiasat mengikut Seksyen 17(a) Akta SPRM 2009. – KOSMO! ONLINE


Rakyat Indonesia celup jari dalam dakwat biru lepas beli minyak
Oleh KOSMO!

22 Februari 2022, 9:30 pm
JAKARTA – Sebuah video tular di media sosial memaparkan situasi ketika seorang pembeli di sebuah pasar raya terpaksa mencelupkan jari ke dalam dakwat biru sebagai tanda telah membeli minyak masak, lapor laman berita Suara.com.
Video yang dimuat naik oleh akaun Instagram bernama @infijember itu dirakam di sebuah pasar raya di bandar Jember, Jawa Timur.
Tindakan tersebut dilakukan disebabkan krisis kekurangan bekalan minyak masak yang melanda Indonesia sehingga menyebabkan timbulnya kekecohan dalam kalangan penduduk.
“Beratur untuk mendapatkan minyak masak adalah seperti pilihan raya umum iaitu culup jari dalam dakwat,’’ demikian kapsyen pada video berkenaan.
Muat naik itu mengundang perhatian netizen di ruangan komen.
“Ya, sebab ramai yang panic buying. Pandai-pandailah beli cukup-cukup. Tak perlu simpan minyak di rumah supaya semua orang dapat bahagian. Lagipun 2 liter minyak tak habis dalam sehari melainkan anda minum,’’ komen seorang netizen.

“Kelakar ya padahal dari kilang terus ke kedai. Tapi macam mana boleh jadi pelik sebegini? Serius saya tanya,’’ tulis seorang netizen.  -Agensi


PATI Myanmar pilih masuk secara haram melalui Kelantan
Oleh YATIMIN ABDULLAH

22 Februari 2022, 9:15 pm
RANTAU PANJANG – Kebanyakan pendatang asing tanpa izin (PATI) Myanmar dipercayai menjadikan sempadan Malaysia-Thailand di Kelantan sebagai lokasi terbaharu untuk mereka memasuki negara ini secara haram.
Pegawai Pemerintah Batalion 8 Pasukan Gerakan Am (PGA), Superintendan Mat Shukor Yusof berkata, seramai 99 PATI Myanmar telah ditahan memasuki negara ini tanpa dokumen sah di Kelantan sejak Januari hingga semalam.
Menurutnya, situasi tersebut dibimbangi akan menjadi trend pada masa hadapan dan satu kajian mengenai perkara tersebut sedang dijalankan oleh pasukan berkenaan.
“Kebiasaannya warga Myanmar masuk ke negara ini dari kawasan utara tanah air iaitu Kedah dan Perlis namun, mereka kini memilih untuk melalui Kelantan. Oleh itu, satu kerjasama dengan pihak berkuasa Thailand akan dijalankan menerusi pertukaran maklumat berkait isu ini.
“Saya tidak fikir Sungai Golok menjadi faktor utama. Kemungkinan besar ada pengaruh lain apabila pihak berkuasa Thailand telah mendedahkan satu sindiket penyeludupan migran telah dikesan wujud di Wilayah Songkhla. Jadi, kami tidak menolak kemungkinan kemasukan PATI itu mempunyai kaitan dengan kejadian tersebut,” katanya pada sidang akhbar di Markas Taktikal PGA, Lubok Stol di sini hari ini.
Mat Shukor memberitahu, terbaharu, pihaknya berjaya menahan lima PATI Myanmar dan dua warga China menaiki dua buah kenderaan pelbagai guna (MPV) jenis Perodua Alza semasa melalui sekatan jalan raya (SJR) di Lalang Pepuyu semalam.

Katanya, MPV pertama yang membawa dua lelaki dan tiga wanita Mynamar itu ditahan pada pukul 11.15 pagi.
“Kita turut menahan dua lelaki, seorang wanita dan kanak warga tempatan yang berada di dalam MPV tersebut yang datang dari arah Rantau Panjang menghala ke Panglima Bayu, Tanah Merah.
“MPV kedua ditahan kira-kira pukul 11.20 pagi hari yang sama. Hasil pemeriksaan itu, kita menjumpai dua PATI warganegara China dan wanita tempatan yang bertindak sebagai pemandu,” ujarnya. – KOSMO! ONLINE


Tak sempat seludup minyak masak, gandum, gula ke Thailand
Oleh YATIMIN ABDULLAH

22 Februari 2022, 9:30 pm
TUMPAT – Kementerian Perdagangan Dalam Negeri dan Hal Ehwal Pengguna (KPDNHEP) Kelantan mengagalkan cubaan untuk menyeludup minyak masak, gandum dan gula bersubsidi seberat 542 kilogram ke Thailand selepas menahan sebuah kereta di Jalan Kampung Bendang Pak Yong di sini semalam.
Kereta jenis Proton Iswara itu ditahan kira-kira pukul 3 petang itu semasa KPDNHEP Kelantan dan Pasukan Polis Marin (PPM) Wilayah Tiga, Pengkalan Kubor menjalankan operasi bersepadu di kawasan berkenaan.
Ketua Pegawai Penguatkuasa KPDNHEP Kelantan, Azanizam Afendi Juri berkata, bertindak atas maklumat, anggota bertugas telah mengesan sebuah kereta Proton Iswara dari arah Pengkalan Kubor menuju ke Kampung Bendang Pak Yong dipandu dalam keadaan mencurigakan.
Menurutnya, anggota KPDNHEP dan PPM telah berjaya menahan kereta itu di jalan Kampung Bendang Pak Yong untuk tujuan pemeriksaan.
“Bagaimanapun, pemandu meninggalkan kereta itu dan melarikan diri ke dalam kawasan semak berhampiran lokasi serbuan.
“Hasil pemeriksaan lanjut di dalam kereta itu telah menjumpai sebanyak 70 kilogram tepung gandum, 136 kilogram minyak masak dan 336 kilogram gula. Nilai rampasan barangan kawalan yang disita termasuk kereta tersebut dianggarkan berjumlah RM4,932,” katanya.

Azanizam memberitahu, kes disiasat mengikut Akta Kawalan Bekalan 1961. – KOSMO! ONLINE


TLL lancar platform perdagangan NFT, Nidav
Oleh KOSMO!

22 Februari 2022, 9:46 pm
PETALING JAYA – The Laureate League (TLL) melancarkan platform perdagangan NFT yang dikenali sebagai Nidav atau nama penuhnya Nidavellir hari ini.
Nidav menyasarkan untuk menjadi tempat bagi para artis, pemuzik serta orang ramai yang mempunyai minda kreatif untuk mempromosikan, menerbitkan dan juga menyediakan NFT tersendiri untuk dijual secara maya kepada khalayak ramai.
Menurut satu kenyataan yang dikeluarkan TLL, Nidav ialah platform NFT yang terbuka kepada semua pereka, pencipta, pengumpul dan pelabur aset sama ada digital atau fizikal.
Katanya, Nidav mempunyai keunikan yang tersendiri bagi pasaran platform NFT.
“Ini adalah kerana ia mempunyai penjenamaan yang signifikan dan kelebihan daya saing yang dipacu oleh TLL serta menerima sokongan The BrandLaureate dengan jenama globalnya yang besar,” katanya hari ini.
Tambahnya, platform NFT Nidav akan mempunyai dua piawaian terpilih.

“Satu adalah eksklusif untuk jenama-jenama ikon dan perniagaan yang telah dianugerahkan oleh The BrandLaureate.
“Bagi pilihan kedua pula terbuka kepada semua orang di seluruh dunia,” ujarnya.
Sementara itu, jelasnya, Nidav juga akan melakukan beberapa perkara buat anda.
“Anataranya seperti, Nidav akan memberikan hak mutlak kepada anda serta promosi dan urusan jual beli terus tanpa melalui orang tengah.
“Menerusi Nidav anda mampu peroleh aliran pendapatan berterusan dalam bentuk jualan semula untuk setiap karya seni. Nidav juga akan memberikan royalti berulang terus kepada anda untuk setiap ciptaan NFT yang dijual sambil memastikan anda dapat mengekalkan harta intelek,” katanya. – KOSMO! ONLINE


Kewujudan kartel dalam PDRM tak dapat ditentusahkan
Oleh LUQMAN RIDHWAN MOHAMED NOR

22 Februari 2022, 9:37 pm
PUTRAJAYA – Suruhanjaya Integriti Agensi Penguatkuasaan (EAIC) tidak dapat menentusahkan kewujudan kartel dalam Polis Diraja Malaysia (PDRM) sebagaimana yang didakwa oleh bekas Ketua Polis Negara (KPN), Tan Sri Hamid Bador.
Pendedahan mengenai wujudnya gerakan daripada sekumpulan pegawai PDRM yang mahu menjatuhkan Abdul Hamid serta bersekongkol dengan pihak luar sehingga mewujudkan kartel untuk mendominasi PDRM demi kepentingan mereka dibuat beliau pada 18 dan 22 Mac 2021.
Pengerusi EAIC, Tan Sri Mohd. Sidek Hassan berkata, siasatan berhubung pendedahan tersebut telah selesai dijalankan dan dikemukakan kepada Ketua Setiausaha Negara (KSN).
“Berdasarkan kepada keterangan saksi-saksi beserta dokumen yang diperoleh EAIC tidak dapat menentusahkan kewujudan kartel dalam PDRM sebagaimana yang didakwa oleh Tan Sri Abdul Hamid Bador.
“Siasatan EAIC mendapati wujud asas bahawa terdapat pegawai PDRM yang terlibat dalam kegiatan sindiket jenayah yang mana siasatan telah dijalankan oleh Suruhanjaya Pencegahan Rasuah Malaysia (SPRM) dan PDRM ke atas pegawai-pegawai tersebut,” katanya dalam satu kenyataan hari ini.
Bagaimanapun, Mohd. Sidek berkata, dakwaan Abdul Hamid bahawa pegawai-pegawai tersebut dapat mencaturkan perjawatan dalam PDRM untuk menguasai pasukan demi kepentingan peribadi tidak dapat ditentusahkan.

Jelasnya, ia kerana keterangan yang diperoleh EAIC menunjukkan mekanisme pelantikan, kenaikan pangkat atau pertukaran diamalkan PDRM dan Suruhanjaya Pasukan Polis (SPP) melibatkan proses teliti dan mempunyai beberapa peringkat lapisan yang sukar ditembusi serta dicampur tangan pihak luar.
“KPN merupakan ahli tetap dalam SPP dan sebarang cadangan pelantikan, kenaikan pangkat atau pertukaran pegawai kanan PDRM kepada SPP perlu mendapat persetujuan daripada KPN.
“Kedudukan Tan Sri Abdul Hamid Bador selaku KPN tidak dapat digugat kerana pelantikan KPN adalah berdasarkan kepada perkenan Yang di-Pertuan Agong dan atas nasihat Perdana Menteri,” katanya. – KOSMO! ONLINE


Ikan bilis, udang kering Sabah dieksport ke UAE
Oleh KOSMO!

22 Februari 2022, 8:26 pm
PETALING JAYA – Pengusaha ikan bilis dan udang kering di Sabah khususnya Sandakan dan Tawau dijangka memperoleh pertambahan pendapatan apabila kedua-dua hasil laut tersebut bakal menembusi pasaran Timur Tengah bermula dengan Emiriah Arab Bersatu (UAE) bulan ini.
Ahli Jemaah Pengarah Pertubuhan Peladang Kebangsaan (Nafas), Datuk Sylvester Entri Muran berkata, ia susulan pemeteraian memorandum persefahaman (MoU) antara pihaknya dengan Urbanex Gulf Corporate Services selaku syarikat pengurusan eksport (EMC).
“Hasil laut tersebut mendapat permintaan memberangsangkan berdasarkan sampel yang diberikan kepada peniaga meskipun harga yang ditawarkan agak tinggi jika dibandingkan dengan negara jiran seperti Thailand dan Indonesia.
“Ikan bilis dan udang kering mendapat permintaan yang tinggi. Peniaga gembira dengan sampel kita walaupun harga tinggi, mereka puas hati dengan kualitinya jadi mereka tawarkan untuk eksport kepada Nafas,” katanya dalam satu kenyataan di sini hari ini.
Katanya, untuk permulaan sebanyak 25 tan ikan bilis dan udang kering akan dieksport dengan anggaran jualasan AS$40 sekilogram dan pihaknya kini sedang dalam proses penyediaan dokumentasi.
“Menerusi MoU itu juga, Nafas akan mengeksport halia dan kunyit ke UAE dengan menjadikan Dubai sebagai pintu masuk sebelum diperluaskan ke pasaran Timur Tengah serta Afrika Utara.

“Sebanyak 50 tan halia dan kunyit dijangka mula dieksport bulan depan dan pihak Nafas kini sedang mengumpulkan tanaman itu daripaa hampir sejuta ahlinya di seluruh negara,” ujarnya.
Tambahnya, Nafas masih belum memasuki pasaran Timur Tengah dan MoU itu amat penting bagi pihaknya memperluaskan pasaran dan membantu ahli-ahlinya yang lain. – KOSMO! ONLINE


Peniaga pasar malam, 3 rakan sudah meninggal dunia didakwa curi Ford Ranger
Oleh MUHAMMAD AYMAN GHAFFA

22 Februari 2022, 7:03 pm
TUMPAT – Seorang peniaga pasar malam didakwa di Mahkamah Majistret di sini hari ini atas pertuduhan mencuri sebuah kenderaan pacuan empat roda jenis Ford Ranger di Kampung Seri Pinang 2, Palekbang di sini kira-kira tiga minggu lalu.
Tertuduh, Mohd. Zubairi Yaacob, 37, bagaimanapun mengaku tidak bersalah selepas pertuduhan terhadapnya dibacakan oleh jurubahasa di hadapan Majistret Kamarul Hasyime Rosli.
Mengikut pertuduhan, tertuduh didakwa bersama tiga yang telah meninggal dunia iaitu Ahmad Syafiq Abdul Malik, 30, Mohd. Khairul Anuar Iskandar, 33 dan Amir Sidi Ahmad, 50, telah mencuri sebuah kenderaan pacuan empat roda jenis Ford Ranger berwarna biru dalam milikan Mohd. Asraf Mohd. Asri.
Kesalahan itu dilakukan oleh mereka di sebuah rumah tanpa nombor, Kampung Seri Pinang 2, Palekbang di sini kira-kira pukul 1.20 pagi pada 3 Februari lalu.
Tertuduh didakwa mengikut Seksyen 379A Kanun Keseksaan dibaca bersama Seksyen 34 Kanun Keseksaan yang memperuntukkan hukuman penjara minimum setahun dan tidak lebih daripada tujuh tahun dan denda jika sabit kesalahan.
Pendakwaan dikendalikan oleh Timbalan Pendakwa Raya, Muhammad Shahril Ramli manakala tertuduh diwakili peguam Ahmad Adha Amir Yasser.

Terdahulu, Muhammad Shahril menawarkan jaminan sebanyak RM10,000 dengan seorang penjamin bagi pertuduhan yang dihadapi tertuduh.
Ahmad Adha Amir dalam rayuannya memohon ikat jamin yang rendah untuk anak guamnya kerana perlu menyara dua orang isteri dan lima orang anak berusia 4 hingga 15 tahun.
“Anak guam saya hanya berniaga di pasar malam dengan pendapatan RM1,000 sebulan. Tertuduh juga bekerja sambilan sebagai ejen pemerolehan yang ditugaskan untuk mendapatkan semula kenderaan yang tidak membayar ansuran kepada pihak bank,” katanya.
Mahkamah membenarkan ikat jamin sebanyak RM4,500 dengan seorang penjamin selain menetapkan tarikh 6 April depan untuk sebutan semula kes.
Tertuduh membayar jaminan yang ditetapkan mahkamah.
Kosmo! sebelum ini melaporkan, selepas hampir dua minggu bersembunyi, seorang lelaki yang dipercayai terlibat dalam kes samun dengan melarikan sebuah kenderaan pacuan empat roda jenis Ford Ranger di Kampung Sungai Pinang di sini ditahan pada 14 Februari lalu.
Suspek ditahan di hadapan sebuah kedai makan di Jalan Kampung Dusun, Kubang Kerian dekat Kota Bharu kira-kira pukul 4.30 petang.
Sebelum itu, tiga lelaki maut termasuk dua daripadanya rentung selepas sebuah kenderaan utiliti sukan (SUV) jenis Honda HR-V yang dinaiki mereka terbabas dan merempuh sebatang tiang di hadapan rumah sebelum terbakar.
Kejadian di Kampung Paloh, Morak di sini pada 3 Januari lalu membongkar aktiviti jenayah samun yang dilakukan mangsa sebelum nahas.
Bagaimanapun, salah seorang rakan mereka berjaya melarikan Ford Ranger itu sebelum kenderaan itu terbabas berhampiran sebuah pejabat pos di Kubang Kerian. – KOSMO! ONLINE


Pandu lorong motosikal 3.5km angkara aplikasi navigasi
Oleh MOHD YUNUS YAKKUB

22 Februari 2022, 8:00 pm
SHAH ALAM – Angkara terlalu mengikut alat navigasi membuatkan perjalanan seorang lelaki warga emas ke Bukit Jalil, Kuala Lumpur menjadi haru-biru apabila memandu dalam lorong motosikal sejauh 3.5 kilometer (km) di Lebuh Raya Persekutuan, kelmarin.
Kejadian dikatakan berlaku kira-kira pukul 11.06 pagi dengan lelaki berusia 60 tahun itu memandu kereta jenis Volvo.
Aksinya itu kemudiannya tular di laman Twitter menerusi video berdurasi 53 saat yang dirakam penunggang motosikal yang berada di belakangnya.
Ketua Polis Daerah Shah Alam, Asisten Komisioner Baharudin Mat Taib berkata, berdasarkan siasatan mendapati lelaki berkenaan dari Tangkak di Johor yang mengikut panduan aplikasi waze telah tersilap susur dan termasuk ke lorong motosikal bermula di kilometer 15.1 lebuh raya itu.
“Pemandu yang pertama kali melalui Lebuh Raya Persekutuan itu terus mengikut panduan ‘waze’ di lorong tersebut dan keluar semula ke jalan utama di kawasan Petaling jaya.
“Bagaimanapun, kejadian itu tidak melibatkan sebarang kemalangan dengan kenderaan lain dan kecederaan,” katanya dalam kenyataan hari ini.

Jelas Baharudin kes disiasat mengikut Seksyen 42(1) Akta Pengangkutan Jalan 1987 kerana memandu secara melulu dan merbahaya sehingga mengganggu pengguna jalan raya yang lain. -KOSMO! ONLINE


Wanita tolak godaan rakan disimbah larutan asid
Oleh KOSMO!

22 Februari 2022, 7:30 pm
ISTANBUL – Seorang lelaki Turki didakwa menyiram rakan perempuannya yang sedang tidur dengan larutan asid kerana menolak godaan romantiknya sehingga menyebabkan mangsa buta dan melecur teruk, lapor akhbar Daily Mail, semalam.
Mehmet Yildiz, 30, menyerang Yasemin Uzuncelebi, 42, pada 5 Oktober tahun lalu yang sedang tidur di rumahnya di daerah Avcilar, Istanbul sehingga mangsa terpaksa bertarung nyawa di Unit Rawatan Rapi (ICU).
Sebelum kejadian, Yildiz merancang untuk menutup injap air rumah dan mengosongkan air daripada jag dan ruang penyimpan lain supaya mangsa tidak dapat membasuh muka daripada larutan tersebut, demikian pendengaran kes oleh Mahkamah Tuki semalam.
Suspek memasuki rumah Uzuncelebi sekitar pukul 8 pagi (waktu tempatan) menggunakan kunci yang diberikan kepadanya lalu menyimbah larutan campuran beberapa jenis cecair pada mangsa yang tidur.
Mereka pernah berkawan sebelum kejadian berlaku tetapi hubungan menjadi keruh selepas mangsa menolak cinta Yildiz.
Peguam Uzencelebi berkata, doktor menyifatkan kecederaan anak guamnya sebagai antara yang paling teruk pernah mereka lihat dan lima bulan kemudian, mangsa masih menggunakan alat bantuan hayat.

Pejabat Ketua Pendakwa Raya pinggir bandar Kucukcekmece menggesa mahkamah supaya menjatuhkan hukuman antara 13 hingga 20 tahun ke atas tertuduh atas pertuduhan cubaan membunuh dengan prejudis berhubung serangan terbabit.
Perbicaraan akan diteruskan terhadap kes tersebut. – Agensi


NASA kaji penuaan kulit manusia di angkasa lepas
Oleh KOSMO!

22 Februari 2022, 6:30 pm
WASHINGTON – Pentadbiran Aeronautik dan Angkasa Lepas Kebangsaan (NASA) telah melancarkan misi pembekalan semula ke Stesen Angkasa Antarabangsa (ISS) yang membawa bahan-bahan untuk penyelidikan saintifik mengenai kulit manusia, lapor akhbar Daily Star, semalam.
ISS tidak dipengaruhi oleh graviti yang banyak, menjadikannya tempat sesuai untuk penyelidikan berkenaan kulit manusia.
Sebuah kapal angkasa komersil mengembara selama dua hari dengan membawa bahan penting penyelidikan seberat 3,500 kilogram termasuk peralatan dan kargo.
Kulit terjejas dengan banyak jika berada di angkasa lepas. Laporan yang diterbitkan dalam jurnal saintifik Nature mendapati bahawa kulit akan menipis dan merosot jika berada lama di angkasa.
Disebabkan ia serupa dengan kesan kepada kulit manusia ketika usia tua, perjalanan angkasa lepas adalah cara terbaik untuk menguji ubat kulit dalam masa yang cepat.
Selain bahan penyelidikan yang penting, misi berkenan juga akan menyampaikan bekalan penting kepada angkasawan dan juga ISS sendiri.

Ia malah akan membantu mereka membuang sampah. Pada Mei akan datang, ia akan dilancarkan kembali ke atmosfera Bumi dengan membawa lebih daripada seribu kilogram sampah yang akan dimusnahkan bersama-sama kapal angkasa tersebut sepenuhnya.
Kargo tersebut diangkut oleh sebuah firma angkasa lepas dan pertahanan, Northrop Grumman yang berpangkalan di Amerika Syarikat (AS) dalam misi pembekalan semula komersialnya kali ke-17 ke ISS. – Agensi


[VIDEO] Penduduk Shah Alam serbu Dewan MBSA Kemuning
Oleh ABDUL RAZAK IDRIS

22 Februari 2022, 6:50 pm
SHAH ALAM – Kira-kira 1,000 mangsa banjir menyerbu Dewan Majlis Bandaraya Shah Alam (MBSA) Kemuning Seksyen 32 di sini bagi menerima Bantuan Selangor Bangkit (BSB) dan Bantuan Wang Ihsan (BWI), hari ini.
Mereka didapati telah berada di sekitar dewan berkenaan sejak pukul 1 tengah hari meskipun pengoperasian waktu pemberian bermula pukul 3 petang.
Malah, tinjauan Kosmo! turut mendapati keadaan itu menyebabkan lokasi sesak dengan orang ramai beratur lebih satu kilometer bagi menunggu giliran memasuki dewan berkenaan.
Seorang penduduk dari Seksyen 29 Kampung Lombong, Faizal Abdul Halim, 41, terpaksa berdiri selama dua jam menunggu giliran disebabkan penerima datang serentak sebelum pukul 3 petang.
Sementara itu seorang penduduk dari Kampung Jawa di sini, Norhafizah Shaari, 47, melahirkan kesyukuran dengan bantuan RM2, 000 tersebut walaupun terpaksa bersesak dan beratur lebih 50 meter.
Katanya lagi, walaupun terlewat sampai pada pukul 5 petang, orang semakin ramai disebabkan ramai penerima yang baru pulang dari tempat kerja.

Sementara itu Pegawai Daerah Klang, Faizal Abdul Raji memaklumkan operasi pemberian bantuan dijalankan bermula pukul 3 petang hingga 8.30 malam.
Ujarnya, pihaknya menjadualkan agar golongan tidak bekerja atau suri rumah hadir pukul 3 petang manakala yang bekerja selepas pukul 5 petang.
“Namun ramai memilih untuk datang serentak sehingga berlaku kesesakan dengan dianggarkan 3,000 mangsa banjir menerima bantuan hari ini di Dewan MBSA Kemuning tersebut.
“Secara keseluruhan, seramai 10,000 akan menerima bantuan hari ini melibatkan di Kapar, Pandamaran dan Seksyen 32,” jelasnya. -KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Wanita dikepung ahli kumpulan wang kutu kerana tunggakan RM58,275.33
Oleh KOSMO!

22 Februari 2022, 8:30 pm
JAKARTA – Seorang wanita bernama YY yang berusia 35 tahun dikepung oleh sekumpulan wanita di pusat kecergasan miliknya kerana mempunyai masalah berkenaan aktiviti wang kutu, lapor laman berita Suara.com.
Wanita yang merupakan seorang penduduk dari daerah Jember, Jawa Timur itu dikatakan mempunyai tunggakan wang kutu online bernilai 200 juta rupiah (RM58,275.33).
Kumpulan wanita berkenaan bertindak mengepung pusat kecergasan di daerah Jenggawah itu supaya YY segera melangsaikan tunggakan tersebut.
Perbuatan mereka mendapat tumpuan di media sosial Indonesia selepas ia dimuat naik oleh akaun Instagram bernama @media.jember.
Menerusi muat naik tersebut, YY dikatakan tidak pernah membayar setelah menerima duit kutu.
“Dia sertai kumpulan duit kutu dan dapat wang, tetapi tidak pernah membayar,’’ kata salah seorang ahli kumpulan tersebut, seperti dipetik oleh akaun @media.jember.

Setelah tindakan mereka tidak diendahkan, kumpulan wanita terbabit mengunjungi Ibu Pejabat Polis Daerah Jenggawah untuk melaporkan perkara tersebut. – Agensi


Ketagihan Internet di Malaysia agak tinggi
Oleh MOHD. HUSNI MOHD. NOOR

22 Februari 2022, 7:20 pm
PUTRAJAYA – Marah apabila tidak dibenarkan menggunakan telefon pintar dan tidur lewat kerana bermain telefon pintar.
Itu antara tanda-tanda ketagihan Internet yang diperolehi hasil dapatan Laporan Eksekutif Dapatan Kajian Tanda Aras Tahap Keselamatan Siber Dalam Kalangan Murid Sekolah dan Ibu Bapa 2021/2022.
Laporan itu dikeluarkan Bahagian Sumber dan Teknologi Pendidikan (BSTP), Kementerian Pendidikan Malaysia (KPM) membabitkan 16,908 responden terdiri murid sekolah dan ibu bapa di seluruh negara.
Responden berkenaan terdiri daripada 13,953 murid sekolah rendah dan menengah serta murid pendidikan khas selain 2,955 ibu bapa.
Mendedahkan perkara itu, Menteri Komunikasi dan Multimedia, Tan Sri Annuar Musa berkata, kanak-kanak yang ketagihan internet juga cenderung untuk bermain dengan telefon pintar berbanding keluar bermain dengan kawan.
Menurutnya, beliau difahamkan, kadar ketagihan internet di Malaysia ketika ini agak tinggi berbanding kebanyakan negara-negara lain.

“Bila saya baca laporan, saya tengok mungkin saya juga salah seorang ketagihan internet kerana setiap kali bangun pagi, perkara pertama saya raba adalah telefon.
“Kajian mendapati ketagihan internet berlaku disebabkan tahap kesedaran yang rendah dalam kalangan ibu bapa dan ia boleh mengundang risiko keselamatan siber terhadap generasi muda,” katanya.
Beliau berkata demikian ketika berucap pada Majlis Sambutan Hari Keselamatan Internet 2022 (Edisi Malaysia) dan pelancaran laporan kajian itu, di sini hari ini.
Justeru, katanya, terdapat beberapa komponen utama perlu diberi penekanan termasuk akses kandungan Internet tidak sesuai, risiko transaksi dalam talian, kurang kefasihan digital, kelemahan pengurusan kata laluan, ancaman orang tidak dikenali dan serangan pancingan data.- KOSMO! ONLINE


Tajuddin gagal saman fitnah Khalid, NSTP, KiniTV
Oleh NUZULSHAM SHAMSUDDIN

22 Februari 2022, 7:50 pm
KUALA LUMPUR – Ahli Parlimen Pasir Salak, Datuk Seri Tajuddin Abdul Rahman gagal dalam kes saman fitnahnya di Mahkamah Tinggi di sini hari ini terhadap Ahli Parlimen Shah Alam, Khalid Abdul Samad, The New Straits Times Press (M) Bhd. dan KiniTV Sdn. Bhd. berhubung kenyataan yang dikeluarkan Tajuddin dalam insiden di Parlimen enam tahun lalu.
Ia selepas Pesuruhjaya Kehakiman, Datuk Seri Latifah Mohd.Tahar menolak saman tersebut atas alasan kenyataan yang dibuat Khalid dan disiarkan oleh dua syarikat media itu tidak bersifat fitnah.
“Jika dilihat kepada kronologi kes secara keseluruhan, kontroversi dalam kes ini bermula dari ucapan seksis plaintif (Tajuddin) pada prosiding parlimen terhadap Ahli Parlimen Seputeh (Teresa Kok).
“Kenyataan yang dibuat plaintif selaku Ahli Parlimen Pasir Salak dan juga Timbalan Menteri Pertanian dan Industri Asas Tani (ketika itu) adalah tidak wajar dan mencemarkan institusi Parlimen yang merupakan salah satu institusi tertinggi negara,” kata Latifah.
Mahkamah menolak saman fitnah tanpa sebarang perintah mengenai kos.
Keputusan itu dibuat selepas perbicaraan penuh didengar dan disampaikan kepada pihak-pihak terlibat melalui emel. Perkara itu kemudian disahkan peguam Datuk Sankara Nair yang mewakili Khalid.

Menurut penghakiman ringkas tersebut, tindakan saman oleh Tajuddin selaku plaintif adalah berkaitan dengan dua sidang media yang dibuat oleh Khalid (defendan pertama) pada 21 November dan 24 November 2016.
“Kes ini berlaku dan berpunca dari ucapan yang dibuat oleh plaintif sendiri di Parlimen pada 21 November 2016 semasa sidang Parlimen yang mana plaintif telah mengeluarkan satu kenyataan, antara lain yang seksis, dan menggunakan bahasa tidak mengikut peraturan Parlimen (unparliamentary) dalam ucapannya sewaktu sidang berkenaan, ” kata Latipah.
Mahkamah berpendapat tiada keperluan untuk plaintif mengungkapkan perkataan kesat (vulgar) tersebut kepada Ahli Parlimen Seputeh yang pada masa itu tiada timbul apa-apa provokasi dan tiada kena mengena dengan persoalan yang sedang diperbahaskan ketika itu.
Tambahnya, tindakan Tajuddin enggan menarik balik kenyataan seksis dan mengejek ahli-ahli parlimen pembangkang (ketika itu) juga telah menimbulkan provokasi terhadap Khalid.
Sementara itu, berhubung defendan kedua (NSTP), mahkamah mendapati laporan yang dibuat pada sidang parlimen terbabit, merupakan laporan yang saksama dan tepat mengenai sesuatu mesyuarat awam (sidang parlimen).
“Mahkamah berpuas hati bahawa tiada niat jahat  dalam terbitan yang dibuat,” kata penghakiman itu.
Sementara dua video yang disiarkan oleh defendan ketiga iaitu KiniTV pada 24 November 2016 ia tidak mempunyai sebarang unsur fitnah.
Ini kerana laporan video tersebut adalah bersifat neutral dan adalah menjadi tanggungjawab profesional kewartawanan untuk melaporkan berita yang neutral dan benar terutama yang melibatkan kepentingan awam.
Tajuddin yang juga Ahli Parlimen Pasir Salak memfailkan saman itu pada 26 April 2017 dengan menamakan Khalid, The New Straits Times Press (M) Bhd (NSTP) dan KiniTV Sdn. Bhd. selaku defendan pertama hingga ketiga.
Dalam pernyataan tuntutan, Tajuddin selaku plaintif mendakwa, Khalid mengeluarkan dua kenyataan fitnah terhadapnya termasuk memanggilnya dengan kata-kata kesat ketika mengadakan dua sidang media di lobi Parlimen, masing-masing pada 21 dan 24 November 2016.
Tajuddin mendakwa, kenyataan pertama Khalid diterbitkan NSTP melalui artikel bertajuk ‘Fury over Deputy Minister’s Remark’ pada 22 November 2016 dan kenyataan kedua defendan disiarkan di KiniTV pada 24 November tahun sama manakala kedua-dua kenyataan itu juga diterbitkan di YouTube yang boleh diakses oleh orang ramai.
Dakwa Tajuddin lagi, kedua-dua kenyataan itu antara lain bermaksud, beliau tidak layak menjadi ahli Parlimen dan bertindak bertentangan dengan ajaran serta budaya Islam. -KOSMO! ONLINE


Lelaki berang baling sepana ditahan
Oleh NOR AZIAH MAT NOH

22 Februari 2022, 7:38 pm
KUALA LUMPUR – Penunggang motosikal yang dipercayai membaling sepana kearah sebuah kereta sehingga cermin belakang kenderaan terbabit pecah ditahan petang ini.
Ketua Polis Daerah Sentul, Asisten Komisioner Beh Eng Lai berkata, pihaknya berjaya menahan suspek di Taman Wangsa Melawati pada pukul 3.30 petang.
“Suspek merupakan seorang lelaki berusia 38 tahun dan hasil semakan mendapati tiada kesalahan jenayah lampau direkodkan.
“Kita akan memohon reman esok bagi membantu siasatan di bawah Seksyen 427 Kanun Keseksaan,” katanya dalam satu kenyataan hari ini.
Terdahulu, Kosmo! melaporkan seorang penunggang motosikal berang apabila dihon kerana memotong sebuah kereta jenis Toyota Vellfire secara berbahaya di Jalan Kuching.
Lelaki itu kemudian menghimpit kereta tersebut sebelum membaling sebatang sepana sehingga cermin belakang kenderaan mangsa pecah. – KOSMO! ONLINE


Amaran ribut petir hampir semua negeri petang ini
Oleh ALWANI ZAFIRAH

22 Februari 2022, 4:44 pm
PETALING JAYA – Jabatan Meteorologi (MetMalaysia) mengeluarkan amaran ribut petir melibatkan 10 negeri pada petang ini.
MetMalaysia menerusi satu kenyataan di Facebook berkata, hujan lebat, ribut petir dan angin kencang bakal melanda keseluruhan negeri Selangor, Kuala Lumpur serta Putrajaya.
“Keadaan cuaca buruk itu akan berterusan sehingga pukul 9 malam hari ini.
“Selain itu, keadaan yang sama juga berlaku di daerah Yan, Kuala Muda dan Bandar Baharu di Kedah, manakala bagi negeri Pulau Pinang melibatkan kawasan Seberang Perai Utara, Tengah serta Selatan,” katanya di sini hari ini.
Dalam pada itu, hujan lebat serta ribut petir juga dilaporkan tertumpu hampir keseluruhan daerah di Perak petang ini serta beberapa kawasan di Negeri Sembilan temasuklah Seremban dan Port Dickson.
“Di Johor, ia melibatkan kawasan Tangkak, Muar dan Batu Pahat,” ujarnya.

Sementara itu, MetMalaysia meminta penduduk di Terengganu dan Sarawak agar mengambil langkah berjaga-jaga susulan keadaan hujan lebat serta ribut petir yang sedang berlaku melibatkan beberapa bahagian negeri tersebut.
“Ia dijangkan berterusan sehingga pukul 6 petang nanti,” katanya lagi.
Menurut laporan lain, MetMalaysia menjangkakan cuaca lembap dengan hujan dan ribut petir di negeri-negeri Pantai Barat Semenanjung yang bakal berlaku pada sebelah petang sehingga awal malam.
Terbaharu, lima lokasi di Dengkil terjejas akibat ribut petir yang berlaku semalam sekitar pukul 5.30 petang sehingga menyebabkan berlaku kerosakkan pada kenderaan, surau, premis perniagaan serta rumah penduduk di kawasan sekitar.
Manakala, kira-kira 70 buah rumah penduduk di Belimbing Dalam serta daerah Melaka Tengah termasuk Krubong, Tanah Merah, Lanjut Manis dan Kampung Ladang dilaporkan turut terjejas disebabkan kejadian ribut yang berlaku lewat petang semalam. – KOSMO! ONLINE


PM Britain mansuh ujian percuma Covid-19
Oleh KOSMO!

22 Februari 2022, 5:30 pm
LONDON – Perdana Menteri Britain, Boris Johnson berjanji memberi kebebasan kepada rakyat ketika mengumumkan pelan bagaimana negara itu akan hidup dengan Covid-19, lapor akhbar Metro UK semalam.
Selepas dua tahun sekatan termasuk tiga penutupan negara, Johnson telah menghapuskan saki baki undang-undang terakhir yang direka untuk menghentikan penyebaran virus tersebut.
Bercakap di Dewan Rakyat, beliau menganggap detik itu sebagai penting selepas mengalami salah satu tempoh paling sukar dalam sejarah negara.
Dalam pengumuman yang lebih terperinci, Johnson mengesahkan bahawa tidak lagi menjadi keperluan undang-undang untuk menjalani kuarantin kendiri selepas diuji positif Covid-19 mulai Khamis di Britain.

Sebaliknya, undang-undang berkenaan digantikan dengan panduan yang menumpukan terhadap tanggungjawab secara peribadi dan menekankan orang ramai supaya berhati-hati untuk tidak menjangkiti orang lain.
Pengesanan kontak juga akan dibatalkan manakala kerajaan akan menghapuskan peruntukan Covid-19 yang dilampirkan menerusi gaji sakit berkanun pada 24 Mac.

Beliau turut mengumumkan jadual untuk mengurangkan rangkaian ujian Covid-19 di Britain yang menelan belanja lebih £2 bilion (RM11.37 juta) sebulan.
Kit ujian pantas Covid-19 tidak lagi akan ditawarkan kepada majoriti isi rumah secara percuma mulai 1 April. Bagaimanapun, kumpulan umur tertua dan mereka yang dikelaskan sebagai terdedah masih akan dibenarkan memesan kit ujian secara percuma.
Mulai tarikh yang sama, penggunaan sijil status koronavirus secara sukarela tidak lagi disyorkan walaupun aplikasi Perkhidmatan Kesihatan Kebangsaan (NHS) itu akan terus menghendaki orang ramai menyatakan status vaksinasi mereka untuk perjalanan antarabangsa.
Panduan untuk kakitangan dan pelajar dalam kebanyakan persekitaran pendidikan dan penjagaan kanak-kanak untuk menjalankan ujian asimtomatik dua kali seminggu turut dikeluarkan.
Mereka yang berumur lebih 75 tahun akan diberi suntikan vaksin keempat pada musim bunga ini untuk meningkatkan perlindungan dalam menangani kenaikan risiko daripada perubahan yang diumumkan. – Agensi


9 ahli sindiket penipuan online diberkas
Oleh NOR AZIAH MAT NOH

22 Februari 2022, 5:40 pm
KUALA LUMPUR – Polis berjaya melumpuhkan sindiket penipuan pelaburan dalam talian yang belum sempat beroperasi dalam serbuan di kondominium mewah sekitar Jalan U-Thant, di sini petang semalam.
Ketua Jabatan Siasatan Jenayah Komersial (JSJK) Kuala Lumpur, Asisten Komisioner Mohd. Mahidisham Ishak berkata, sepasukan polis dari Bahagian Siasatan Jenayah Komersial Ibu Pejabat Daerah Wangsa Maju menjalankan serbuan itu pada pukul 4.30 petang.
“Hasil serbuan kita berjaya menahan sembilan ahli sindiket termasuk dua lelaki tempatan, lima lelaki dan dua wanita warga China tanpa dokumen yang sah berusia lingkungan 22 hingga 42 tahun.
“Kita turut merampas satu set komputer, 15 unit telefon pelbagai jenama, sebuah router dan modem,” katanya dalam satu kenyataan hari ini.
Menurut Mahidisham, sindiket tersebut didakwa baru menjalankan aktiviti penipuan pelaburan terbabit dan masih dalam proses untuk beroperasi sepenuhnya.
“Mereka belum sempat beroperasi sepenuhnya dan sedang mengatur teknikal, pekerja dan peralatan bagi menjalankan kegiatan penipuan.

“Tiada mangsa direkodkan setakat ini namun kita percaya sindiket tersebut menyasarkan mangsa di luar negara,” ujarnya.
Katanya, kesemua suspek telah ditahan reman sehingga Jumaat dan kes disiasat di bawah Seksyen 420 Kanun Keseksaan. – KOSMO! ONLINE


Hanya 57 laporan gejala AEFI penerima vaksin kanak-kanak
Oleh ISWAN SHAFIQ ISA

22 Februari 2022, 4:53 pm
SEBERANG PERAI – Hanya 57 laporan diterima oleh Kementerian Kesihatan menerusi aplikasi MySejahtera berhubung kes Kesan Buruk Susulan Imunisasi (AEFI) daripada 564,220 kanak-kanak yang telah diberikan vaksin Covid-19 setakat ini.
Timbalan Menteri Kesihatan 1, Datuk Dr. Noor Azmi Ghazali berkata, hanya seorang kanak-kanak dimasukkan ke hospital dipercayai akibat masalah asma yang teruk selepas menerima suntikan vaksin berkenaan.
Beliau yang juga Pengerusi Jawatankuasa Bertindak Imunisasi Covid-19 Kanak-kanak (CITF-C) berkata, kanak-kanak itu yang sememangnya mempunyai masalah asma bagaimanapun kini telah keluar dari hospital dan berada dalam keadaan sihat sepenuhnya.
“Untuk pengetahuan, AEFI ini boleh dianggap seperti gejala sampingan ringan sahaja akibat proses vaksinasi seperti demam, lenguh-lenguh, pening-pening, merah-merah dan sebagainya.
“Gejala itu biasanya akan hilang sepenuhnya selepas satu atau dua hari kemudian,” katanya kepada pemberita selepas meninjau proses pemberian vaksin di Program Imunisasi Covid-19 Kebangsaan Kanak-Kanak (PICKids) di Sekolah Kebangsaan Saujana Indah, Nibong Tebal di sini, hari ini.
Mengulas lanjut, kata beliau, ketika ini Sarawak mendahului kadar penerimaan vaksinasi untuk kanak-kanak antara lima hingga 11 tahun diikuti oleh Melaka, Lembah Kelang, Perak dan Pulau Pinang dengan kelima-limanya merekodkan jumlah peratusan antara 20 hingga 30 peratus.

Katanya, tiga negeri dengan kadar vaksinasi terendah pula ialah Kelantan, Terengganu dan Sabah dengan kadar vaksinasi di bawah 10 peratus ketika ini.
Menurut Dr. Noor Azmi, sehingga semalam, sekolah jenis kebangsaan Cina merekodkan antara 31 hingga 74 peratus pemberian vaksin untuk kanak-kanak berbanding sekolah kebangsaan iaitu antara 5.9 hingga 21.9 peratus. – KOSMO! ONLINE


Tiga pencuri pam air diberkas polis
Oleh MOHD YUNUS YAKKUB

22 Februari 2022, 6:13 pm
KLANG – Tiga pencuri sebuah pam air kilang memproses minyak hitam diberkas dalam dua serbuan berasingan di daerah ini, semalam.
Ketiga-tiga suspek termasuk dua warga asing berusia 30 hingga 42 tahun ditangkap pukul 7 malam di Bandar Botanik dan Jalan Sungai Jati.
Ketua Polis Daerah Klang Selatan, Asisten Komisioner Cha Hoong Fong berkata, kejadian itu disedari pengurus kilang berkenaan selepas hadir ke premis yang terletak di Bandar Putera kira-kira pukul 8.30 pagi, Sabtu lalu.
Katanya, semasa kejadian itu didapati pintu hadapan kilang tersebut dalam keadaan terbuka dan pekerjanya berada di tingkat dua kilang itu untuk sarapan.
“Hasil rakaman televisyen litar tertutup (CCTV) mendapati kejadian berlaku pukul 8.01 pagi dengan sebuah kereta jenis Proton Iswara berwarna merah dinaiki seorang lelaki telah berhenti di hadapan pintu kilang itu.
“Seorang suspek telah masuk ke dalam kilang dan telah membawa keluar pam air jenama Husky dianggarkan bernilai RM3,000 dari kilang itu dan memasukkannya ke dalam bonet kereta tersebut sebelum melarikan diri,” katanya dalam kenyataan hari ini.

Kata beliau, siasatan mendapati kilang itu tidak mempunyai pengawal keselamatan semasa kejadian.
Tambah Hoong Fong, bertindak hasil maklumat polis kemudiannya menahan tiga suspek dengan dua daripadanya masing- masing adalah warga Bangladesh dan India.
“Kita turut merampas beberapa komponen mesin pam yang telah dileraikan tertera tulisan Husky1590 dan Proton Saga digunakan suspek semasa kejadian.
“Berdasarkan siasatan mendapati ketiga-tiga suspek telah aktif dalam jenayah curi lebih kurang lima tahun dan mereka mengakui terlibat dalam kes berhubung kecurian pam air tersebut,” katanya.
Jelasnya, ketiga-tiga suspek kini direman sehingga Khamis ini dan kes disiasat mengikut Seksyen 380 Kanun Keseksaan. -KOSMO! ONLINE


Dua bot nelayan ditahan langgar syarat lesen
Oleh WAT KAMAL ABAS

22 Februari 2022, 6:28 pm
PARIT BUNTAR – Dua buah bot nelayan tempatan jenis pukat kenka ditahan Agensi Penguatkuasa Maritim Malaysia (APMM) kerana melanggar syarat sah lesen.
Kedua-dua buah bot itu ditahan pada kedudukan 8.5 dan 8.7 batu nautika Kuala Kurau kira -kira pukul 1.50 tengah hari semalam.
Pengarah Zon Maritim Kuala Kurau, Komander Maritim Mohd. Sharenliza Ghazali berkata, dua bot itu dikesan dalam keadaan mencurigakan semasa menangkap ikan.
“Hasil pemeriksaan ke atas bot pertama mendapati ianya dikendalikan oleh dua kru termasuk tekong manakala bot yang kedua dikendalikan oleh tekong sahaja.
“Kesemua kru yang berumur 57 hingga 65 tahun itu gagal membuktikan mereka adalah pemilik bot tersebut,” katanya dalam satu kenyataan di sini.
Kesemua kru bersama bot, peralatan menangkap ikan serta hasil tangkapan sebanyak 300 kilogram ikan baja telah dibawa ke jeti Zon Maritim Kuala Kurau untuk tindakan lanjut.

Ketiga-tiga orang kru itu telah dilepaskan dengan jaminan polis, namun siasatan masih diteruskan dibawah Seksyen 8(b)Akta Perikanan 1985 kerana langgar syarat sah lesen. – KOSMO! ONLINE


Polis Kinabatangan buru lelaki positif Covid-19 lari hospital
Oleh IVAN AMIRUL

22 Februari 2022, 6:04 pm
KINABATANGAN – Polis memburu seorang lelaki dilaporkan positif Covid-19 yang melarikan diri dari Hospital Kinabatangan hari ini.
Suspek yang juga pesalah narkotik warganegara Filipina berkenaan dikenali sebagai Suhin Mursidi, 37, sedang menjalani proses kuarantin sebelum bertindak melarikan diri dari hospital dalam kejadian kira-kira pukul 2 pagi.
Ketua Polis Daerah Kinabatangan, Superintendan Dzulbaharin Ismail berkata, lelaki terbabit ditahan pada Jumaat minggu atas kesalahan dadah.
“Suspek diberkas di sebuah rumah dalam ladang kelapa sawit dan periksaan mendapati lelaki berkenaan memiliki dadah seberat 30.21 gram.
“Lelaki itu kemudiannya dibawa ke Hospital Kinabatangan untuk menjalani saringan Covid-19 sebelum dimasukan ke lokap.
“Bagaimanapun, suspek didapati positif Covid-19 dan dirawat serta perlu menjalani kuarantin di hospital berkenaan.

“Suspek disyaki melarikan diri daripada pintu belakang wad lelaki hospital terbabit sekitar awal pagi hari ini,” katanya dalam kenyataan hari ini.
Mengulas lanjut, Dzulbaharin menyatakan lelaki terbabit sewaktu melarikan diri dipercayai memakai baju kemaja T berwarna hitam dan seluar jeans.
“Operasi mengesan suspek sudah dilancarkan termasuklah bantuan Unit Anjing Pengesan (K9) dari Ibu Pejabat Polis Daerah (IPD) Lahad Datu.
“Orang awam diminta menyalurkan maklumat sekiranya melihat suspek terbabit dengan menghubungi IPD Kinabatangan di talian 089-561890. Kes berkenaan disiasat mengikut Seksye 223/224 Kanun Keseksaan,” katanya. – KOSMO! ONLINE


Premis guna sijil halal tidak sah terbongkar
Oleh NOR SHAFAWATI YUP

22 Februari 2022, 5:30 pm
SEREMBAN – Tindakan sebuah premis di Taman Industri Ringan di sini yang disyaki menggunakan logo halal Jabatan Kemajuan Islam Malaysia (JAKIM) pada produk makanan tanpa mendapat perakuan halal yang sah terbongkar dalam serbuan pagi tadi.
Pengarah Kementerian Perdagangan Dalam Negeri dan Hal Ehwal Pengguna (KPDNHEP) Negeri Sembilan, Ain Arjuna Aziz Zaman berkata, serbuan pada pukul 8.30 pagi itu dijalankan oleh lima pegawai penguat kuasa KPDNHEP Negeri Sembilan bersama empat pegawai Jabatan Hal Ehwal Agama Islam Negeri Sembilan (JHEAINS).
“Tindakan ini adalah hasil daripada pemantauan yang dibuat oleh pihak KPDNHEP Negeri Sembilan dan JHEAINS selama seminggu.
“Hasil daripada siasatan dan pemeriksaan yang dijalankan oleh pegawai penguat kuasa mendapati sijil pengesahan halal bagi produk yang dihasilkan di premis tersebut telah tamat tempoh pada 2016,” katanya dalam kenyataan di sini hari ini.
Menurut Ain Arjuna, perniagaan itu dimiliki oleh seorang warganegara tempatan dan telah menjalankan perniagaan sekitar tahun 2013.
“Sehubungan itu, satu tindakan kes telah diambil atas kesalahan di bawah Perintah Perihal Dagangan (Perakuan dan Penandaan Halal) 2011. Sitaan berjumlah RM50 telah dilakukan membabitkan 33 bungkus mi dan dua gulung plastik pembungkus yang mempunyai logo halal,” katanya. -KOSMO! ONLINE


Mara teruskan usaha perkasa akses pendidikan berkualiti
Oleh EDDY AQMAL MOHAMED HAMIDI

22 Februari 2022, 5:26 pm
BANGI – Sebanyak dua buah kampus baharu Kolej Profesional Mara (KPM) dan tujuh buah Maktab Rendah Sains Mara (MRSM) bakal dibina oleh Majlis Amanah Rakyat (Mara) dalam usaha untuk memperkasakan akses kepada pendidikan berkualiti.
Menteri Pembangunan Luar Bandar (KPLB), Datuk Seri Mahdzir Khalid berkata, langkah pemerkasaan tersebut juga merupakan usaha untuk meningkatkan modal insan berkemahiran masa hadapan yang bermula dari peringkat sekolah menengah hingga ke peringkat pengajian tinggi.
“Kita merancang untuk membangun serta memperkukuhkan lagi sektor pendidikan dengan membina beberapa lagi institusi pendidikan di kawasan luar bandar yang strategik iaitu pembinaan dua buah kampus baharu KPM di Beaufort, Sabah dan sebuah lagi di Kapit, Sarawak.
“Mara turut akan membina sebanyak tujuh buah MRSM tahun ini yang akan melibatkan penambahan pengambilan pelajar seramai 4,350 orang,” katanya ketika berucap pada Majlis Perhimpunan Bulanan KPLB di kampus induk German-Malaysian Institute (GMI) di sini hari ini.
Pada majlis tersebut, Mahdzir turut menyampaikan penghargaan kepada Kolej Kemahiran Tinggi Mara, Masjid Tanah, Melaka yang menerima pengiktirafan Anugerah Platinum Asia Pacific Accrreditation And Certification (APACC) baru-baru ini.
Menurut Mahdzir, antara kawasan pembinaan MRSM baharu itu adalah di Ranau, Sabah; Bintulu dan Lawas, di Sarawak; Ketereh dan Tanah Merah, di Kelantan; Sik, Kedah serta Dungun di Terengganu.

“Selain itu sebanyak dua buah Pusat Giat Mara juga akan turut dibina di Limbang dan Batang Lupar di Sarawak,” ujar beliau.
Tambah beliau, pihak Mara juga akan terus memperkasakan program Pendidikan dan Latihan Teknikal dan Vokasional (TVET) dengan menambah baik berdasarkan permintaan industri dan set kemahiran baharu yang menitikberatkan tiga aspek utama iaitu penyelesaian masalah kompleks, reka bentuk dan pengaturcaraan teknologi.
“Bagi merealisasikan inisiatif ini, Mara akan mewujudkan lima ‘Industry Centre of Excellence’ (ICOE) bersama pemain industri selain melaksanakan transformasi baharu yang menggabungkan elemen kemahiran dan hafazan al-Quran menerusi Program TVET-Tahfiz.
“Rasionalisasi TVET Mara juga dilaksanakan bagi memperkukuhkan laluan artikulasi pelajar yang telah mengikuti program sijil di Giat Mara dan Institut Kemahiran Mara (IKM) untuk menyambung pengajian ke peringkat Master dan Phd di Universiti Kuala Lumpur (UniKL),” katanya.- KOSMO! ONLINE


Demokrasi kembalikan mandat pemerintah
Oleh HARRITH HISHAM

22 Februari 2022, 5:35 pm
PETALING JAYA – Sistem pilihan raya demokrasi yang diamalkan di Malaysia mempunyai ciri-ciri bebas dan adil bagi mewujudkan peluang sama rata dalam memilih calon atau parti yang layak diberikan mandat.
Namun peristiwa perubahan kerajaan di luar pilihan raya daripada Mac 2020 hingga August 2021 sedikit sebanyak telah mengubah landskap politik negara.
Namun lewat ini, mekanisma pilihan raya kembali digunakan dalam mendapatkan mandat untuk memerintah seperti Pilihan Raya Negeri (PRN) Sabah, Melaka, Sarawak dan Johor yang bakal berlangsung pada bulan ini.
Bekas pengerusi Suruhanjaya Pilihan Raya Malaysia (SPR) Tan Sri Abdul Rashid Abdul Rahman berkata, memahami proses pilihan raya berupaya memberi manfaat kepada masyarakat berkaitan apa yang diperlukan.

Abdul Rashid
“Setelah mengkaji sedalam-dalamnya, proses pilihan raya perlu menepati kehendak demokrasi yang bebas, hadir dan telus.
“”Hak yang terlibat dalam pilihan raya perlulah dalam keadaaan yang lurus dan tidak ada pihak yang merasakan tidak mendapat peluang yang sama rata di dalam urusan pilihan raya.

“Ini adalah penting bagi setiap individu supaya memahami hal-hal berkaitan demokrasi, hak asasi, hak warganegara dan pilihan raya,” katanya ketika Majlis Resensi Buku Pilihan Raya Demokrasi Malaysia: Tanding, Pilih, Menang dan Tadbir secara maya hari ini.
Rashid yang merupakan pengarang kepada buku Pilihan Raya Demokrasi Malaysia itu berkata, akhir-akhir ini terdapat perbaharuan dalam proses pilihan raya.
“Misalnya perubahan kalayakan pengundi dan calon diawalkan kepada usia 18 tahun dan ini adalah satu perubahan yang amat berat kepada landskap politik negara ini.
“Kemudian, baru baru ini, kita turut mencadangan untuk memberikan ruang kepada pengundi-pengundi yang tinggal di Singapura mengundi melalui pos. Ini adalah satu perkara yang dialu-alukan. Namun kita juga membuat cadangan yang lebih luas peluang untuk mengundi secara fizikal di perwakilan Malaysia,” ujarnya.
Sementara itu, pengarang bersama, Dr. G. Manimaran berkata, pilihan raya adalah suatu proses yang dinamik dan berubah dari semasa ke semasa mengikut undang-undang dan mekanisma yang melibatkan ribuan pengundi baru.
“Selain mempunyai pengundi yang berpengetahuan, pemegang taruh di dalam pilihan raya juga turut perlu diberikan panduan agar proses yang dilakukan mengikut peraturan dan undang-undang sedia ada.
“Resensi ini juga sebenarnya bertujuan bagi meningkatkan dedikasi amalan pilihan raya demokrasi dalam kalangan setiap pengamal pemegang taruh.
“Sebahagian maklumat ini bukan sahaja untuk ahli-ahli politik atau calon-calon mahupun wakil-wakil rakyat sedia ada malahan untuk semua. Bahkan terdapat segelintir daripada mereka ini yang masih tidak peka dengan peraturan pilihan raya,” katanya.
Manimaram menjelaskan, secara lazimnya, pemegang taruh adalah terdiri daripada SPR itu sendiri dan Yang di-Pertuan Agong termasuk Sultan, Raja dan Gabenor di peringkat negeri.
Tambahnya lagi, setiap pengundi perlu mengetahui setiap hak dan tanggungjawab setiap calon, agen serta fungsi dan peranan seorang wakil rakyat yang telah dipilih dalam pilihan raya bagi supaya amalan demokrasi diperkukuhkan pada masa hadapan.
Dalam pada itu, Presiden Majlis Profesor Negara, Profesor Ulung Datuk Dr. Shamsul Amri Baharuddin mengulas buku berkenaan sebagai sumber yang amat komprehensif mengenai pilihan raya bermula tahun 1959 dan kemudian.
Bagaimanapun, Shamsul Amri menegaskan pilihan raya di Malaysia tidak bermula sebagai satu sistem demokrasi sebaliknya hanya mendorong untuk melakukan kawalan sosial di kawasan yang berpenduduk padat.
“Kita perlu berhati-hati dan lebih teliti dalam mengaitkan pilihan raya dengan amalan demokrasi kerana pengenalannya di Malaysia bukanlah bertujuan seperti itu,” katanya. – KOSMO! ONLINE


Jamal Abdillah dapat hero ‘22.02.2022’
Oleh MOHD. HAIKAL ISA

22 Februari 2022, 4:28 pm
PETALING JAYA – Hasrat Raja Pop Malaysia, Datuk Jamal Abdillah untuk menimang cahaya mata pada tarikh unik iaitu 22 Februari 2022 menjadi kenyataan apabila isterinya, Datin Zai Izzati Khiruddin selamat melahirkan bayi lelaki kira-kira pukul 2.27 petang sebentar tadi.
Anak ketiga pasangan tersebut dilahirkan secara pembedahan di sebuah pusat perubatan dengan seberat 2.84 kilogram.
Jamal, 63, Ketika dihubungi Kosmo! Online sebentar tadi menzahirkan rasa syukur segala urusan dipermudahkan Allah SWT.
“Alhamdulillah, sudah selesai urusan bersalin isteri saya. Terima kasih buat semua yang mendoakan.
“Saya punya gementar dan cemas hinggakan waktu azankan bayi pun tersasul. Rasa macam tak percaya pada usia 63 tahun masih dikurniakan rezeki menimang cahaya mata sendiri,” katanya.
Uniknya, anak ketiga pelantun lagu Gadis Melayu itu dilahirkan pada tarikh cantik dan mudah diingati.

“Harapan dan impian saya anak ketiga saya akan dilahirkan pada 2.2.22, insya-Allah,” katanya dalam satu temu bual bersama media baru-baru ini.
Sebelum ini, anak pertama pasangan berkenaan, Nur Azura Yamani yang kini berusia tiga tahun dilahirkan pada 10.10.2019.
Sementara itu, anak kedua mereka, El-Isaac Yamani pula dilahirkan pada 11.11.2020 melalui proses pembedahan di sebuah hospital swasta di Ipoh, Perak.
Jamal Abdillah dan Zai Izzati mendirikan rumah tangga pada April 2017. Jamal turut mempunyai dua anak lelaki, Osama Yamani, 21, dan Ahmad Zaki Yamani, 16, menerusi perkahwinan terdahulu. – KOSMO! ONLINE


Sajat sudah tukar status jantina
Oleh KOSMO!

22 Februari 2022, 4:13 pm
PETALING JAYA – Usahawan kontroversi, Muhammad Sajjad Kamaruz Zaman atau lebih dikenali sebagai Nur Sajat memaklumkan bahawa di sudah menukar jantinanya kepada wanita secara sah di Australia.
Nur Sajat, 35, melalui sesi Live di Instagramnya berkata, dia berasa seperti dilahirkan semula dan sangat gembira kerana proses untuk menukar status jantina di negara itu mudah dilakukan.
“Saya gembira sangat semua dah selesai. Saya tukar ‘gender’ saya. Saya rasa selesa menjadi wanita, saya hargai kerana negara ini faham keadaan saya dan saya rasa sangat bebas sekarang.
Berita berkaitan: Sajat gembira tinggal di Australia, luaskan sayap perniagaan
“Saya boleh jadi diri sendiri, saya bangga menjadi wanita. Terasa seperti dilahirkan semula, ini yang saya mahukan. Saya mahu orang terima saya,” katanya.
Ditanya oleh pengikutnya sama ada dia akan menukar namanya, Nur Sajat memaklumkan dia akan kekal menggunakan nama Nur Sajat.

Terdahulu, Nur Sajat memilih untuk memulakan kehidupan baru di Australia sejak Oktober tahun lalu kerana berasa tidak selamat tinggal di Malaysia.
Nur Sajat sebelum itu turut menjadi buruan pihak berkuasa sehingga melarikan diri ke Thailand sebelum ditahan oleh pihak Imigresen pada 8 September 2021 kerana memiliki pasport tidak sah. – KOSMO! ONLINE


Mahkamah batal larangan buku ‘Gay is Okay! A Christian Perspective’
Oleh NUZULSHAM SHAMSUDDIN

22 Februari 2022, 4:16 pm
KUALA LUMPUR – Mahkamah Tinggi di sini hari ini membatalkan perintah larangan buku bertajuk ‘Gay is Okay! A Christian Perspective’.
Hakim Datuk Noorin Badaruddin memutuskan demikian selepas membenarkan semakan kehakiman yang difailkan penulis dan penerbit buku itu berhubung pengharaman buku tersebut dua tahun lalu.
Prosiding hari ini adalah secara talian yang dihadiri peguam-peguam, Edmund Bon dan Micheal Chia mewakili pemohon manakala Menteri Dalam Negeri serta Kerajaan Malaysia yang dinamakan sebagai  responden pertama dan kedua diwakili Peguam Persekutuan, Mohammad Salehuddin Md. Ali.
Dalam penghakimannya hakim itu berkata, tindakan Menteri Dalam Negeri mengharamkan buku tersebut adalah satu tindakan tidak masuk akal.
Ini kerana buku itu telah berada dalam pasaran lebih dari tujuh tahun dan penulisnya tidak diberikan peluang untuk untuk didengar (right to be heard) dan menjawab segala dakwaan berkaitan buku tersebut.
Hakim itu turut menyatakan tiada sebarang bukti atau asas yang menjustifikasikan tindakan Menteri Dalam Negeri untuk mengharamkan buku berkenaan.

“Beliau (Menteri Dalam Negeri) perlu dalam fikirannya bahawa buku yang dipertikaikan adalah berkaitan dengan persoalan yang timbul berhubung homoseksualiti dari pandangan agama Kristian.
“Selepas membaca buku tersebut dan menilainya dari sudut objektif, mahkamah ini berpandangan buku tersebut mengandungi pandangan penulis sebagai seorang penganut Kristian.
“Benar atau tidak, merujuk kepada pandangan penulis, buku tersebut sepatutnya dihadkan kepada agama itu sahaja walaupun terdapat beberapa pandangan, penilaian dan tanggapan penulis yang subjektif,” kata hakim itu selain turut menyatakan elemen subjektif tidak boleh dijadikan asas dalam mengharamkan buku berkenaan.
Dalam pada itu hakim itu turut menyatakan selepas tujuh tahun penerbitannya, responden gagal menunjukkan bukti telah berlakunya gangguan terhadap ketenteraman awam.
Selain itu, hakim Noorin memberitahu mana-mana individu yang terlibat dengan mana-mana perintah pengharaman perlu diberikan keadilan dalam proses kehakiman dan peluang yang mencukupi untuknya membela dirinya.
Sehubungan itu, mahkamah membenarkan permohonan semakan kehakiman pemohon dengan kos RM5,000.
Terdahulu, penulis buku berkenaan Ngeo Boon Lin dan penerbitnya Chong Ton Sin selaku pemohon memfailkan permohonan semakan kehakiman pada 17 Februari 2021 dengan menamakan Menteri Dalam Negeri serta Kerajaan Malaysia sebagai responden bagi membatalkan perintah larangan bertarikh 27 November 2020.
Menurut afidavit yang difailkan, kedua-dua pemohon mendakwa adalah sesuatu yang tidak rasional kerana tidak ada kejadian yang tidak diingini yang dicetuskan oleh buku itu sejak diterbitkan lebih tujuh tahun lalu.
Pada 18 Disember 2020, Kementerian Dalam Negeri telah mewartakan perintah larangan terhadap dua penerbitan, antaranya adalah buku “Gay is OK! A Christian Perspective” di bawah Seksyen 7(1) Akta Mesin Cetak dan Penerbitan 1984, berkuatkuasa 27 November 2020. -KOSMO! ONLINE


Saksi kejadian pejalan kaki maut dilanggar diminta tampil
Oleh MOHD YUNUS YAKKUB

22 Februari 2022, 4:30 pm
KLANG – Polis mengesan saksi kemalangan maut melibatkan seorang lelaki ketika melintas jalan di Batu 3 Jalan Meru, di sini pagi tadi.
Dalam kejadian kira-kira pukul 6.30 pagi, mangsa yang belum dikenalpasti identitinya itu meninggal dunia di lokasi kejadian akibat parah di kepala.
Ketua Polis Daerah Klang Utara, Asisten Komisioner S. Vijaya Rao berkata, hasil siasatan awal mendapati kemalangan dipercayai berlaku apabila mangsa yang melintas jalan telah dilanggar sebuah kenderaan dari arah Klang ke Meru.
Katanya, kenderaan itu dipandu seorang lelaki yang merupakan eksekutif akauntan berusia 31 tahun.
“Akibat pelanggaran itu, mangsa tercampak ke belakang sebelum terjatuh di lorong kanan jalan.
“Mangsa kemudianya dipercayai telah dilanggar lagi oleh kenderaan lain yang melalui jalan tersebut,” katanya dalam kenyataan hari ini.

Jelas Vijaya Rao, mangsa yang parah di kepala meningga dunia di lokasi kejadian dan kes disiasat mengikut Seksyen 41(1)Akta Pengangkutan Jalan 1987.
Justeru, beliau berkata, mereka yang mempunyai maklumat berhubung kejadian tersebut dan merupakan waris mangsa agar menghubungi pegawai penyiasat kes, Inspektor Abdul ‘Azim Mazlan di talian 0134146144 bagi membantu siasatan. -KOSMO! ONLINE


Berang kena hon, lelaki pecahkan cermin kereta
Oleh NOR AZIAH MAT NOH

22 Februari 2022, 4:11 pm
KUALA LUMPUR – Berang akibat kena hon, seorang lelaki bertindak membaling spanar kearah sebuah kereta sehingga cermin belakang kenderaan terbabit pecah dalam kejadian di Jalan Kuching, petang semalam.
Ketua Polis Daerah Sentul, Asisten Komisioner Beh Eng Lai berkata, pihaknya menerima laporan berhubung kejadian terbabit pada pukul 4 petang.
“Mangsa merupakan seorang lelaki memandu sebuah kereta jenis Toyota Vellfire yang mana suspek sedang menunggang motosikal bertindak memotong dari arah kanan secara berbahaya, akibat terkejut mangsa telah membunyikan hon.
“Suspek mula berang dan menunjukkan jari tengah serta menghimpit kenderaan lelaki itu sebelum membaling sebatang spanar sehingga cermin belakang kereta mangsa pecah,” katanya dalam satu kenyataan hari ini.
Jelas Eng Lai, polis sedang giat mengesan suspek yang menunggang motosikal dengan plat pendaftaran BDY6245 menerusi video dirakam mangsa bagi membantu siasatan.
“Kes ini sedang disiasat di bawah Seksyen 427 Kanun Keseksaan kerana melakukan perbuatan khianat.

“Orang ramai diminta untuk menyalurkan maklumat berhubung kejadian dan boleh menghubungi Bilik Gerakan IPD Sentul di talian 03-40482206 dalam usaha mengesan suspek,” ujarnya. – KOSMO! ONLINE


Ernie, Syamel timang puteri sulung
Oleh NUR EMIRA SAIZALI

22 Februari 2022, 4:42 pm
PETALING JAYA – Khabar gembira yang dinanti-nanti ramai, penyanyi popular Ernie Zakri selamat melahirkan cahaya mata perempuan di sebuah pusat perubatan di ibu negara pada pukul 10.14 pagi tadi.
Manisnya, bayi sulung Ernie dan suami yang juga penyanyi, Syamel itu dilahirkan pada tarikh 22 Februari 2022 atau 22.02.2022.
Ernie atau nama sebenarnya Nur Ernie Shahirah Zakri, 30, menerusi satu hantaran bersyukur dengan kehadiran seorang cahaya mata yang bakal menyerikan lagi keluarga kecil mereka.
“Syukur Alhamdulillah. Cinta hati daddy dan ibu telah selamat dilahirkan pada 22 Februari 2022 pada pukul 10.14 pagi tadi. Doakan kesihatan kami berdua,” tulisnya ringkas.
Pelantun Ku Bersuara itu turut memuat naik foto bayinya namun masih belum mendedahkan bahagian wajah.
Sementara itu, Syamel turut meminta orang ramai mendoakan kesihatan isteri dan juga anaknya agar sentiasa dalam keadaan baik.

“Syukur alhamdulillah. Senang daddy ingat tarikh hari jadi.
“Doakan kesihatan anak solehah kami dan semoga mereka berdua berada dalam keadaan baik dan sentiasa dalam rahmat-Nya,” kata Syamel.
Berita gembira tersebut sekaligus meraih ribuan ucapan tahniah termasuk golongan selebriti tanah air.
TANGKAP layar antara komen dan ucapan tahniah daripada selebriti tanah air.
“Assalamualaikum sayang. Tahniah Ernie dan Syamel dan semoga urusan berpantang dipermudahkan,” ucap pelakon, Mira Filzah.
“Tahniah Syamel. Tidak sabar untuk memnemui cucuku,” komen Anuar Zain yang juga merupakan bapa saudara Ernie.
Terdahulu, Kosmo! pada 8 November lalu melaporkan Syamel dan Ernie mengakui anak sulung yang bakal dilahirkan merupakan bayi perempuan.
Syamel dan Ernie diijabkabul 26 Mac tahun lalu dalam sebuah majlis tertutup di Masjid Puncak Alam, Selangor. – KOSMO! ONLINE


Kebun kelapa sawit jadi lokasi penagih diserbu
Oleh SHAMSUL KAMAL AMARUDIN

22 Februari 2022, 3:58 pm
BERUAS – Keseronokan 15 penagih tidak ke mana apabila lokasi kegemaran mereka di kawasan kebun kelapa sawit di sini diserbu polis dalam Ops Sarang Khas dan Op Cegah Jenayah semalam.
Dalam operasi bermula pukul 10 pagi hingga 6 petang itu, polis merampas dadah jenis heroin seberat 317.60 gram (g), syabu (20.22g) dan dua biji pil eramin 5 serta peralatan yang digunakan untuk menghisap dadah.
Ketua Polis Daerah Manjung, Asisten Komisioner Nor Omar Sappi berkata, saringan mendapati semua lelaki tersebut yang berusia antara 21 hingga 61 tahun positif dadah jenis morfin.
“Dua orang berusia 38 tahun disiasat di bawah Seksyen 39B Akta Dadah Berbahaya (ADB) 1952 iaitu pengedar dadah di lokasi tersebut manakala seorang lagi adalah pembekal dadah kepada pengedar berkenaan.
“Seorang lelaki pula disiasat di bawah Seksyen 39A(1) dan seramai 12 orang disiasat di bawah Seksyen 15(1)(a) akta yang sama,” katanya dalam kenyataannya hari ini.
Menurut Nor Omar, kawasan kebun sawit itu telah menjadi ‘port’ penagih dadah khususnya di sekitar Beruas sejak kira-kira tiga minggu lalu.

Jelasnya, modus operandi mereka ialah seorang penagih akan membuat tinjauan dahulu sebelum memberi isyarat sekiranya tiada gangguan pihak berkuasa. -KOSMO! ONLINE


Tekun wajibkan 25,000 usahawan carum Perkeso
Oleh MOHAMAD FAIZAL HASHIM

22 Februari 2022, 4:35 pm
JOHOR BAHRU – Tekun Nasional akan mewajibkan kepada lebih 25,000 usahawannya mendaftar dan mencarum dengan Pertubuhan Keselamatan Sosial (Perkeso) di bawah Skim Keselamatan Sosial Pekerjaan Sendiri (SKSPS).
Menteri Pembangunan Usahawan dan Koperasi, Tan Sri Noh Omar berkata, kempen ini merupakan inisiatif proaktif memastikan jaringan perlindungan keselamatan sosial diperluaskan kepada golongan Orang Bekerja Sendiri (OBS), khususnya dalam kalangan usahawan.
Tambahnya, kempen dengan kerjasama Kementerian Sumber Manusia bermatlamat meningkatkan kesedaran golongan usahawan mengenai kepentingan perlindungan keselamatan sosial serta simpanan masa depan.
“Sehingga kini seramai 16,830 usahawan Tekun Nasional telah mencarum dengan Perkeso, jadi menerusi kempen ini diadakan bagi mendokong matlamat untuk menarik lebih ramai usahawan untuk mencarum SKSPS.
“Saya juga berharap Tekun Nasional dapat memikir dan mempertimbangkan bagaimana semua usahawan diwajibkan untuk mencarum dengan Perkeso sepanjang tempoh pembiayaan, pada masa akan datang.
“Bagi menggalakkan mereka mendaftar dengan Perkeso, Tekun Nasional akan menawarkan perkhidmatan pembiayaan caruman SKSPS sejumlah RM1,000 menerusi skim pembiayaan yang dibuat oleh usahawan Tekun Nasional,” katanya ketika berucap pada Majlis Pelancaran Kempen Mencarum Perkeso Usahawan Tekun, di sini hari ini. -KOSMO! ONLINE


Cecair hitam, busuk pada kanak-kanak positif Covid-19
Oleh ALWANI ZAFIRAH

22 Februari 2022, 4:38 pm
PETALING JAYA – Sejak kebelakangan ini, jangkitan Covid-19 dalam kalangan kanak-kanak mula menunjukkan peningkatan terutama bagi kategori dua hingga lima.
Perkara ini perlu dipandang serius terutamanya dalam kalangan ibu bapa agar lebih peka dalam memantau tahap kesihatan anak-anak serta mengawal pergerakan mereka.
Menerusi perkongsian seorang pegawai perubatan, Muhamad Na’im Ab Razak memberitahu, berdasarkan pemerhatian yang dilakukannya kebanyakan kanak-kanak yang positif Covid-19 tahap kritikal mempunyai penyakit kronik atau kekurangan gizi seimbang.
“Salah seorang pesakit Covid-19 yang saya dan pasukan rawat adalah pesakit bukan warganegara dari suku Pelauh.
“Dia adalah penduduk tanpa kewarganegaraan yang mempunyai riwayat sosial yang tidak memuaskan.
“Badannya kurus kering dan saya mengesyaki bahawa dia turut mempunyai masalah kekurangan gizi,” katanya dalam satu hantaran yang dimuat naik di Facebook hari ini.

Jelasnya, kanak-kanak tersebut dibawa dalam keadaan kritikal dan mengalami gangguan pernafasan serta mempunyai tahap kesedaran yang rendah.
“Kerana itu, dia terpaksa ditidurkan dan pemeriksaan lanjutan mendapati bahawa paru-paru kirinya dipenuhi air.
“Saya memasukkan tiub ke dalam dada bagi mengeluarkan cecair tersebut dan mendapati lebih satu liter cecair berwarna hitam dan berbau busuk keluar.
“Secara jujurnya, ini adalah kali pertama saya berdepan dengan keadaan ini,” kongsinya.
Tambah Muhamad Na’im, keadaan tersebut bukanlah komplikasi yang menjadi kebiasaan terjadi bagi kalangan pesakit Covid-19.
“Sukar untuk menentukan samada dia ada penyakit lain sebelum ini atau keadaan itu adalah komplikasi langsung Covid-19,” ujarnya.
Dalam pada itu, dia turut mencadang agar pengambilan suntikan vaksin perlu diwajibkan kepada semua golongan sasaran sekiranya kes jangkitan Covid-19 semakin teruk dalam kalangan kanak-kanak.
“Jika kes teruk Covid-19 dalam kalangan kanak-kanak semakin meningkat, pendirian saya mungkin berubah kepada mengesyorkan agar ia diwajibkan kepada semua golongan sasaran,” katanya lagi. – KOSMO! ONLINE


Thailand upah pesohor media sosial, selebriti galak rakyat tambah anak
Oleh KOSMO!

22 Februari 2022, 4:29 pm
BANGKOK – Kerajaan Thailand bakal mengupah pesohor media sosial dan selebriti dalam usaha memberi inspirasi kepada pasangan muda untuk mempunyai anak, lapor laman berita The Thaiger kelmarin.
Kementerian Kesihatan Awam mengetuai usaha tersebut berikutan laporan bahawa kadar kelahiran di Thailand menurun ke paras terendah dalam tempoh 50 tahun lalu.
Dahulu, rata-rata wanita Thailand akan mempunyai lima orang anak. Disebabkan kebimbangan mengenai lebihan penduduk, kerajaan melancarkan kempen pada 1972 yang difahamkan sebagai ‘Lebih ramai bayi, lebih banyak kemiskinan’.
Bagaimanapun kini, kadar kelahiran yang menurun memberi ancaman kepada masa depan ekonomi Thailand.
Menurut Pejabat Majlis Pembangunan Ekonomi dan Sosial Thailand, kadar kelahiran yang rendah boleh membawa kepada masalah pada masa depan seperti kekurangan buruh dan kurang hasil.
Idea itu mendapat tindak balas apabila orang ramai mengatakan bahawa kerajaan harus memberi perhatian dalam menyelesaikan krisis ekonomi kerana itu penyebab mengapa orang ramai mengelak daripada mempunyai anak.

Timbalan Menteri Kesihatan Awam, Satit Pitutecha, berkongsi bahawa kadar kelahiran rendah adalah topik nasional. Menurut beliau, ada baiknya apabila orang ramai berkongsi pendapat mereka mengenai kempen itu.
Tambah beliau, idea untuk mengupah pesohor media sosial hanya salah satu daripada rancangan mereka dan terdapat banyak langkah lain yang kerajaan rancang untuk diambil dalam menyelesaikan masalah berkenaan.
Menteri itu juga membincangkan kos sara hidup dan bagaimana kerajaan merancang untuk menjadikannya lebih berkemampuan kepada keluarga untuk membesarkan anak. – Agensi


‘Tapak sekolah kami asalnya tapak kubur askar Jepun’
Oleh NIA AMIRA NAJWA AZMI

22 Februari 2022, 3:03 pm
PETALING JAYA – Tindakan seorang pelajar sekolah menengah menunjukkan sebuah kubur yang berada di dalam kawasan sekolahnya menarik perhatian orang ramai untuk berkongsi pengalaman di sekolah masing-masing.
Berdasarkan perkongsian video berdurasi 11 saat itu di aplikasi Tiktok, @dmiadarwisyah, menunjukkan papan tanda adab menziarahi kubur dan sebuah kubur yang berada di dalam kawasan sekolahnya.
Susulan perkongsian itu, rata-rata orang ramai mengambil peluang berkongsi reaksi termasuk mendakwa sekolah mereka dahulunya merupakan tapak perkuburan askra Jepun.
“Sekolah saya dahulu pun tempat tapak perkuburan askar Jepun,” kata @awangamirsyafiq.
“Rupa-rupanya semua padang di sekolah dalam Malaysia ni kebanyakkan kubur tentera jepun,” ujar @ainiimj.
“Biik musik sekolah saya dahulu pun tempat askar jepun berkumpul,” jelas @chae.lovery.

Sehingga kini perkongsian tersebut meraih 1.8 juta tontonan dan lebih 167,100 ribu tanda suka di aplikasi Tiktok. – KOSMO!ONLINE


Hajat tak kesampaian, impian Farisha Iris tunai umrah lebur
22 Februari 2022, 3:45 pm
PETALING JAYA – Walaupun sudah melakukan persiapan penuh sejak tahun lalu, namun penyanyi dan pelakon Farisha Iris terpaksa reda apabila impiannya untuk menunaikan umrah tidak kesampaian.
Farisha, 23, sepatutnya berangkat ke Tanah Suci bersama ibu bapanya kelmarin.
Bagaimanapun, hasrat tersebut lebur gara-gara dia menjadi mangsa jangkitan Covid-19 beberapa minggu sebelum tarikh keberangkatannya ke Mekah.
Farisha atau nama lengkapnya Farisha Asmadi dijangkiti Covid-19 pada 1 Februari lalu dan menamatkan kuarantin pada hari ke-10 iaitu 10 Februari.
“Saya tempah tiket untuk ke Mekah sejak November tahun lalu dan sudah menyusun jadual kerja dengan baik.
“Sepatutnya, saya akan habiskan projek kerja iaitu penggambaran sebuah drama setakat bulan Januari sahaja. Bulan Februari saya gunakan untuk kuarantin diri sebelum kerjakan ibadah umrah.

“Nak dijadikan cerita, saya tiba-tiba positif Covid-19 pada 1 Februari. Sedangkan sepatutnya penggambaran drama tersebut tamat pada 19 Februari. Jadi di situ sudah mengganggu jadual kerja semua pihak,” ujarnya ketika dihubungi Kosmo! Online semalam.
Tambah penyanyi lagu Hello itu, selepas tamat kuarantin, dia melakukan ujian PCR dan hasilnya masih positif tetapi dibenarkan keluar seperti dimaklumkan petugas kesihatan.
Pun begitu, atas dasar tanggungjawab, dia membatalkan perancangan ke Mekah, namun berlaku salah faham dengan ejen yang menguruskan perjalanan umrahnya.
“Tiba-tiba Jumaat lalu, ejen telefon saya beritahu pasal jadual perjalanan. Rupa-rupanya ada salah faham dengan ejen yang tak batalkan tiket saya.
“Jadi saya pergi lagi sekali buat ujian PCR keesokan harinya (Sabtu), sampai buatkan saya jadi dilemma antara nak teruskan perancangan atau tidak apabila keputusan negatif.
“Waktu itu saya fikir, Allah memang nak beri rezeki untuk jejak kaki ke Mekah. Cuma apabila difikirkan semula, tak boleh pergi sebab kerja masih belum selesai. Hal ini melibatkan ramai pihak, jadi akhirnya saya putuskan untuk tak pergi,” ujarnya.
Apa yang lebih menyedihkan Farisha, perancangan menunaikan umrah merupakan hadiah hari lahirnya yang ke-23 pada April depan daripada ibunya.
“Paling sedih sebab ini hadiah hari lahir saya. Tambah pula teringat masa beli jubah sama-sama dengan mama. Beli baju, kasut, kaca mata, stoking, selipar dan kasut. Malah kami pergi kursus umrah bersama-sama.
“Itu belum lagi cerita ujian yang saya hadapi sepanjang merancang nak ke sana contohnya ketika ibadah umrah disekat, kemudian kes Covid-19 tinggi.
“Tapi saya tak salahkan sesiapa, ini memang ujian daripada Allah. Mungkin Dia nak bagi hadiah lebih baik selepas ini, amin,” luahnya.
Walaupun sedih kerana tidak dapat menjejakkan kaki ke sana bersama kedua orang tuanya, namun hati Farisha sedikit terpujuk apabila dihadiahkan sebuah telefon iPhone 13 Pro oleh ibunya.
“Masa hantar mama dan papa di lapangan terbang kelmarin, saya tahan menangis, pakai kaca mata hitam sebab tak nak ‘kantoi’ sedih.
“Selepas menghantar mereka, saya terus masuk set lokasi sebab kerja tetap kerja. Cuma sebelum babak bermula, saya menangis. Masuk saja babak, kena profesional.
“Walaupun sedih sangat-sangat, tapi hati terpujuk sedikit sebab mama hadiahkan saya telefon. Dia beli di lapangan terbang kelmarin, mungkin untuk pujuk saya. Alhamdulillah, ini pun satu rezeki juga. Mana nak cari ibu sebaik dia,” kata Farisha. – KOSMO! ONLINE


Alhamdulillah saya berada dalam keadaan baik – Hishammuddin
22 Februari 2022, 2:59 pm
PETALING JAYA – Menteri Kanan Pertahanan, Datuk Seri Hishammuddin Tun Hussein memberitahu dirinya dalam keadaan baik susulan dijangkiti Covid-19.
Menerusi satu hantaran di Twitternya berkata, beliau memanjatkan rasa syukur kerana tidak mengalami simptom yang serius akibat dijangkiti wabak Covid-19.
Tambahnya, beliau juga berharap agar setiap individu yang dijangkiti Covid-19 supaya diberikan kesembuhan segera.
“Alhamdulillah, saya berada dalam keadaan baik buat masa ini.
“Semoga setiap individu yang dijangkiti wabak ini segera diberikan kesembuhan Allah SWT. Jaga diri semua,” ciapnya ringkas hari ini.
Terdahulu, Kosmo! melaporkan Pejabat Menteri Kanan Pertahanan dalam satu kenyataan memaklumkan Hishammuddin disahkan positif Covid-19 hari ini.

Beliau sudah menerima dos penggalak sebelum ini, dan akan menjalani tempoh isolasi mengikut ketetapan semasa yang dikeluarkan Kementerian Kesihatan (KKM). – KOSMO! ONLINE


PRN Johor : 308 polis Melaka digerakkan ke Johor
Oleh DIYANATUL ATIQAH ZAKARYA

22 Februari 2022, 3:06 pm
JASIN – Polis kontinjen Melaka menghantar aset 308 pegawai dan anggota ke Johor bagi membantu pelaksanaan Pilihan Raya Negeri (PRN) negeri itu yang akan berlangsung pada 12 Mac ini.
Ketua Polis Melaka, Datuk Abdul Majid Mohd. Ali berkata, aset sokongan termasuk Light Strike Force (LSF) dan trafik itu akan digerakkan secara berperingkat mengikut keperluan kontinjen Johor.
Jelasnya, pihaknya juga telah bersiap sedia dengan aset simpanan seramai 70 orang sekiranya keadaan memerlukan.
“Kontinjen Melaka memang bantu pasukan Johor sepenuhnya dari segi sumber manusia dan setakat ini seramai 308 pegawai serta anggota telah dihantar ke sana.
“Kita juga bersedia untuk tambah lebih kurang 70 anggota jika diperlukan, kita ada simpanan lagi,” katanya pada sidang akhbar selepas menyempurnakan perasmian Balai Polis Bemban di sini, hari ini.
Mengulas lanjut beliau berkata, pihaknya juga memberi sokongan dengan berkongsi pengalaman penguatkuasaan yang digunapakai dalam pelaksanaan PRN Melaka pada 20 November tahun lalu.- KOSMO! ONLINE


SOP pembukaan sempadan akan diumum
Oleh SITI A'ISYAH SUKAIMI

22 Februari 2022, 3:01 pm
PUTRAJAYA – Prosedur operasi standard (SOP) bagi pembukaan sempadan negara akan diumumkan dalam tempoh yang terdekat.
Pengerusi Majlis Pemulihan Negara (MPN), Tan Sri Muhyiddin Yassin berkata, pada masa ini Kementerian Kesihatan (KKM) sedang memperhalusi SOP tersebut sebelum ia diumumkan.
“Walaupun terdapat peningkatan kes serta bilangan kemasukan ke wad hospital, strategi Program Imunisasi Covid-19 Kebangsaan dan pemberian dos penggalak menunjukkan keberkesanan dalam memberi perlindungan daripada jangkitan lebih teruk.
“Majlis ini ambil maklum KKM dalam proses akhir untuk memuktamadkan SOP bagi pembukaan sempadan negara untuk persetujuan Jemaah Menteri. Pengumuman pembukaan sempadan akan dibuat dalam masa terdekat,” katanya pada sidang akhbar MPN yang turut ditayangkan secara maya di sini hari ini.
Dalam pada itu, beliau berkata, pada mesyuarat MPN sebelum ini telah dibangkitkan mengenai cadangan pembukaan sempadan dan ketika itu telah disyorkan supaya ia dibuka segera pada 1 Mac.
“Namun keputusan majlis dibawa ke Kabinet dan KKM diminta menyediakan SOP. Jadi saya harap ia lebih longgar dan lebih mudah supaya tidak akan membawa kesan kepada pembukaan sempadan. Lagi cepat dibuka, bagi saya amat baik untuk pemulihan ekonomi negara.

“Saya harap pengumuman akan dibuat dalam tempoh tak berapa lagi dan tarikh sebenarnya, kita tunggu sajalah bila masa ia diumumkan,” ujarnya.
Muhyiddin berkata, pembukaan sempadan negara juga wajar dipercepatkan bagi mengelakkan kos besar ditanggung negara malah, sesetengah negara walaupun belum menyelesaikan masalah vaksinasi sudah membuka sempadannya.
“Jangan lambat, lambat sehari kos bagi negara adalah amat besar ditanggung. Cepat buka, untung kepada Malaysia amat banyak. Kita tahu hari ini Australia sudah buka (sempadan) biarpun negara itu ke belakang dari Malaysia berhubung proses vaksinasi.
“Mereka masih belum selesai (vaksinasi) tetapi kita sudah selesai iaitu antara negara 10 teratas berjaya uruskan. Bagaimanapun, apabila proses membuka sempadan, kita agak lambat,” katanya. – KOSMO! ONLINE


200 pokok musang king dimusnahkan di hutan kerajaan
Oleh ABDUL RASHID ABDUL RAHMAN

22 Februari 2022, 3:54 pm
KUANTAN – Jabatan Perhutanan Negeri Pahang (JPNP) terus bertindak tegas dengan memusnahkan kira-kira 200 pokok durian musang king yang ditanam di dalam hutan milik kerajaan negeri di Sungai Lembing di sini.
Pegawai Hutan Daerah Kuantan, Pekan dan Maran, Norshazlee Roslee berkata, dalam operasi bersepadu selama empat jam berhampiran Kampung Kolong Pahat dan Kampung Sebarang semalam itu berjaya memusnahkan kira-kira 200 pokok durian musang king berusia empat hingga lima tahun.
“Dalam pemantauan dilakukan di kawasan sekitar turut terdapat lebih 2,500 pokok durian musang king berusia satu hingga dua tahun yang akan dimusnahkan secara berperingkat tidak lama lagi.
“Kita juga akan memusnahkan rumah kongsi dan rumah tenaga solar yang terdapat du kawasan hutan milik kerajaan itu,”katanya di sini hari ini.
Menurut Norshazlee operasi penguatkuasaan bersepadu di Kampung Kolong Pahat dan Kampung Seberang itu diadakan selama seminggu yang turut membabitkan aktiviti menanam pokok balak berkualiti tinggi sebanyak 3,000 pokok.
Jelasnya, operasi bersepadu membabitkan beberapa agensi kerajaan yang diadakan kali ini merupakan yang pertama diadakan pihaknya tahun ini yang membabitkan tanah milik kerajaan dengan keluasan kira-kira satu hektar.

Beliau berkata, pihaknya akan memantau kawasan terbabit bagi memastikan tidak ada pihak cuba menceroboh hutan berkenaan pada masa akan datang.
“Penyertaan penduduk setempat dalam operasi ini membuktikan kegiatan menceroboh tanah milik kerajaan tidak disenangi mereka kerana ia mengundang kejadian tidak diingini seperti hakisan dan banjir lumpur yang boleh mengancam nyawa penduduk yang tinggal berhampiran kawasan berkenaan.
“Kita tidak akan berkompromi dengan mana-mana pihak tidak bertanggungjawab yang sesuka hati menceroboh tanah milik kerajaan termasuk hutan simpan di daerah ini,”ujarnya. -KOSMO! ONLINE


CD album mini album Dolla habis terjual
Oleh KOSMO!

22 Februari 2022, 3:16 pm
PETALING JAYA – Mengambil langkah berani untuk melancarkan mini album dalam bentuk cakera padat (CD), percaturan Dolla berbaloi selepas 1,000 unit album berjudul Dolla: Mini Album itu habis terjual dalam tempoh 24 jam sejurus dilancarkan pada jam 12 tengah malam, 21 Februari lalu.
Menariknya, Dolla yang dianggotai Sabronzo, Tabby, Angel dan Syasya cuma merancang untuk lancarkan 500-unit CD pada awalnya. Bagaimanapun, jumlah itu ditambah kepada 500-unit lagi ekoran sambutan luar biasa peminat setia kumpulan terbabit.
Menurut Pengurus Promosi Domestik Universal Music Malaysia, Anne Mukhtar, penambahan itu dilakukan selepas masih ramai peminat terlepas peluang memilikinya dan bersungguh-sungguh untuk membelinya.
“Pada mulanya kami membuka pra-tempah sebanyak 500 unit saja untuk album ini dan dalam tempoh 12 jam sudah habis terjual. Ramai peminat mengadu terlepas peluang dan berdepan kesukaran sewaktu buat tempahan.
“Kami sendiri memang tak sangka ia akan terjual begitu pantas. Disebabkan itulah kami putuskan memberanikan diri buka tempahan untuk tambahan 500-unit lagi dan itu pun terjual habis dengan cepat juga,” katanya.
Menurut anggotanya Sabronzo, percaturan melancarkan CD selepas kejayaan di platform muzik digital sentiasa menjadi impian utama mereka juga. Baginya, album berbentuk fizikal pastinya lebih istimewa untuk dimiliki peminat mereka.

“Kami sentiasa bersyukur dengan kejayaan karya-karya kami dalam platform digital. Sokongan tidak berbelah-bagi diberikan peminat sangat menyentuh hati kami dan tentunya mahu cari inisiatif lain untuk terus menghargai mereka,” katanya.
Tabby pula berkata sambutan luar biasa terhadap mini album itu satu kejayaan cukup manis dan bermakna buat mereka. Dia berharap CD terbabit juga akan memberi kepuasan buat semua peminat yang sudah membelinya.
“CD ini adalah bukti usaha keras kami sejak Dolla ditubuhkan dan selayaknya dikongsikan kepada peminat. Kami amat terharu atas kesungguhan mereka terus menyokong termasuk sanggup membeli album kami ini,” katanya.
Mini album khas itu diterbitkan sempena pelancaran lagu baharu mereka berjudul BAD serta kejayaan persembahan sulung Dolla pada 19 Februari lalu. Dijual pada harga RM60, CD itu turut mengandungi buku foto serta poskad individu setiap anggotanya.
Meskipun penjualan CD mungkin semakin tidak relevan sekarang, sebaliknya peminat Dolla masing-masing tidak mahu terlepas memiliki mini album itu. Sekali gus, menjadi bukti betapa kumpulan itu sememangnya mampu berbuat demikian.
Dolla: Mini Album memuatkan semua karya hit mereka yang sudah dipasarkan setakat ini. Lagu-lagu dimuatkan termasuk BAD (versi melayu), Dolla Make You Wanna, Impikan (versi melayu), Berani, Berani (akustik), Watch Me Glow, BAD (versi inggeris) dan Raya Raya Raya sebagai lagu bonus.
Mula mencipta nama sekitar dua tahun lalu, DOLLA meraih pencapaian cukup membanggakan dalam tempoh singkat dan mencetuskan fenomena tersendiri dalam industri muzik tempatan. Bukan sekadar lagunya hit, bahkan kumpulan ini turut menjadi rebutan pelbagai jenama besar.
Pada September tahun lalu, Dolla menjadi kumpulan penyanyi wanita pertama dari Malaysia tampil di papan iklan digital di New York Times Square, Amerika Syarikat. Showcase sulung mereka pada 19 Februari lalu juga cukup membanggakan apabila tiketnya terjual habis. – KOSMO! ONLINE


Lebih sejuta sudah daftar PICKids
Oleh MOHD. HUSNI MOHD. NOOR

22 Februari 2022, 2:18 pm
PUTRAJAYA – Lebih sejuta kanak-kanak berusia antara lima tahun ke 11 tahun di sudah berdaftar bagi mendapatkan Program Imunisasi Covid-19 Kebangsaan Kanak-Kanak (PICKids) di seluruh negara.
Perkara itu dimaklumkan Menteri Kesihatan, Khairy Jamaluddin Abu Bakar menerusi hantaran di Facebook hari ini.
Beliau berkata, dari segi etnik pula, kanak-kanak daripada kaum Cina adalah yang paling tinggi mendapatkan pelalian berkenaan iaitu sebanyak 46.4 peratus.
“Saya menyeru ibu bapa supaya segera mendaftarkan anak-anak mereka yang layak bagi melindungi mereka daripada virus ini.
“Ketika ini, kadar kemasukan golongan kanak-kanak ke hospital akibat Covid-19 semakin meningkat akhir-akhir ini,” katanya.
Katanya, beliau mendapati sebahagian ibu bapa dilihat lebih senang untuk mengambil sikap tunggu dan lihat.

Sebelum ini, Khairy Jamaluddin berkata, terdapat peningkatan 160 peratus kes Covid-19 melibatkan kanak-kanak sejak awal Februari lalu. -KOSMO! ONLINE


Belum hamil lagi – Athisha Khan
Oleh NUR EMIRA SAIZALI

22 Februari 2022, 2:24 pm
PETALING JAYA – Disebabkan gurauan ibunya, Noor Kartini, pesohor media sosial Athisha Khan dihujani ucapan tahniah kerana disangka telah hamil anak sulung.
Menyangkal semua dakwaan tersebut, Atisha menerusi InstaStorynya menjelaskan dirinya belum hamil seperti yang tular dalam TikTok baru-baru ini.
“Saya lihat video TikTok ibu saya telah membuatkan anda tertipu. Maafkan saya tetapi masih belum ada bayi (hamil) lagi,” kata adik kepada selebriti terkenal, Neelofa itu.
Menerusi hantaran sama, Athisha turut memuat naik tangkap layar ucapan tahniah daripada netizen kerana berita kehamilan palsu tersebut.
Beberapa hari lalu, Noor Kartini menerusi video TikToknya mengundang tanda tanya ramai apabila dia memberitahu Athisha kini berbadan dua.
“Athisha hamil, tahniah,” ujarnya.

Perkara tersebut seterusnya mengundang pelbagai reaksi positif sehingga ada yang teruja anak Neelofa iaitu Muhammad Bilal bakal mendapat ‘kawan sebaya’ tidak lama lagi.
Sebagai info, Athisha atau nama sebenarnya Noor Athisha Khan, 24, mendirikan rumah tangga dengan Wan Amirul Haiqal di Pusat Konvensyen Sime Darby, Kuala Lumpur pada 22 Januari lalu. – KOSMO! ONLINE


Panglima ATM melawat MALBATT 850-9 di Lubnan
Oleh KOSMO!

22 Februari 2022, 2:15 pm
MARAKAH(Lubnan) – Panglima Angkatan Tentera, Jeneral Tan Sri Affendi Buang telah menghadiri perbarisan lawatan ulung beliau bertempat di padang kawad Kem Marakah, Selatan Lubnan semalam.
Ketibaan beliau di Kem Marakah telah disambut oleh Komander Sektor Barat UNIFIL, Brig Jen Massimiliano Stecca dan Komander MALBATT 850-9, Kolonel Megat Maz Ardi Nohuddin.
MALBATT 850-9 dalam satu kenyataan memberitahu, ketibaan Affendi telah disambut dengan penuh kehormatan oleh kumpulan kawalan kuater.
Menurut kenyataan itu, perbarisan statik tersebut melibatkan 22 pegawai dan 123 anggota MALBATT 850-9 termasuk Angkatan Bersenjata Diraja Brunei.
“Perbarisan empat detasmen ini diketuai Komander Ahmadi Zamani Kamaruzzaman TLDM.
“Turut terlibat ialah aset-aset MALBATT iaitu 13 buah kenderaan RPZ Condor pelbagai variasi dan empat kenderaan perisai Guardian,” kata kenyataan tersebut.

Affendi kemudian mengambil tabik hormat serta memeriksa perbarisan dengan menaiki kenderaan RPZ Condor ACV sebelum menyampaikan ucapan.
Turut hadir sepanjang lawatan ialah Panglima Angkatan Bersama, Lt Jen Datuk Indera Yazid Arshad serta beberapa pegawai kanan lain.- KOSMO! ONLINE


Malakoff rekod untung bersih RM254.5 juta
Oleh MUHAMMAD IKHWAN IDERIS

23 Februari 2022, 10:04 pm
PETALING JAYA – Malakoff Corporation Bhd. (Malakoff) merekodkan perolehan berjumlah RM6.46 bilion bagi tahun kewangan berakhir 31 Disember 2021, pertumbuhan tiga peratus berbanding RM6.27 bilion yang dicatatkan tahun sebelumnya.
Ia terutamanya disebabkan bayaran tenaga lebih tinggi daripada Tanjung Bin Power Sdn. Bhd. (TBP), pada harga arang batu yang lebih tinggi.
Kumpulan turut merekodkan keuntungan selepas cukai dan kepentingan minoriti (PATMI) sebanyak RM254.5 juta untuk tahun kewangan 2021 berbanding RM286.6 juta tahun sebelumnya.
Penurunan 11.2 peratus itu terutamanya berpunca daripada hapus kira perbelanjaan tertunda Segari Energy Ventures Sdn. Bhd. (SEV), sumbangan lebih rendah daripada Tanjung Bin Energy Sdn. Bhd. (TBE) akibat bayaran kapasiti lebih rendah dan kemerosotan aset disebabkan gangguan loji, selain ketiadaan perjanjian penyelesaian TBE bersama Alstom Power System dan GE Power Services (Malaysia) Sdn. Bhd.
Kemerosotan tersebut bagaimanapun ditampung sumbangan lebih tinggi daripada TBP, Alam Flora Sdn. Bhd. dan pelaburan asing Kumpulan dalam syarikat bersekutu.
Anwar Syahrin
Pengarah Urusan dan Ketua Pegawai Eksekutif Malakoff, Anwar Syahrin Abdul Ajib berkata, prestasi berkenaan membuktikan fokus berterusan dalam mengoptimumkan kecemerlangan operasi merentasi aset sedia ada ketika melaksanakan strategi pertumbuhan.

“Tenaga boleh baharu (RE) dan penyelesaian alam sekitar akan terus menjadi pemacu pertumbuhan Malakoff ketika kami melakukan transisi kepada tenaga lebih bersih dan masa depan ekonomi kitaran.
“Kami telah berjaya mencapai operasi komersial untuk projek bumbung solar bagi Pos Malaysia Bhd., DRB-HICOM Bhd. dan UMW Holdings dengan kapasiti keseluruhan 11 megawatt-power.
“Kumpulan akan terus mempercepatkan pengembangan perniagaan bumbung solar serta bekerjasama dengan klien utama untuk menyokong agenda kelestarian untuk memanfaatkan tenaga daripada sumber hijau,” katanya dalam satu kenyataan. – KOSMO! ONLINE


Bomba berjaya pujuk lelaki cuba bunuh diri di bangunan IPD
Oleh NUR SYAZWANA MANSOR

23 Februari 2022, 10:00 pm
SUNGAI PETANI – Seorang lelaki diselamatkan anggota bomba daripada cubaan membunuh diri di tingkat lima bangunan Ibu Pejabat Polis Daerah (IPD) Kuala Muda di sini hari ini.
Dalam kejadian kira-kira pukul 4.45 petang itu, lelaki berusia 47 tahun terbabit dilihat berdiri di atas bangunan tersebut dan dipercayai mahu terjun.
Timbalan Ketua Polis Daerah Kuala Muda, Superintendan Anuar Abd. Rahman berkata, kejadian dimaklumkan petugas pondok pos pengawal IPD Kuala Muda pada pukul 4.45 petang.
“Kita terus menghubungi Balai Bomba dan Penyelamat (BBP) Sungai Petani untuk bantuan.
“Pihak bomba tiba di lokasi kejadian pada pukul 5.10 petang dan mengambil masa kira-kira 30 minit untuk memujuk lelaki tersebut seterusnya dibawa turun dengan selamat,” katanya di sini hari ini.
Katanya, hasil semakan mendapati individu yang bekerja sebagai pengutip tin itu membuat laporan mendakwa dia diekori lelaki tidak dikenali di IPD Kuala Muda pada pukul 1.10 pagi hari sama.

“Siasatan awal mendapati suspek mengalami halusinasi dan didapati kurang siuman,” ujarnya.
Menurutnya, suspek didapati naik ke atas bumbung bangunan melalui pintu besi penghubung bumbung yang tidak berkunci kerana terdapat kerja-kerja penyelengaraan bumbung bocor.
“Lelaki terbabit dibawa ke Hospital Sultan Abdul Halim (HSAH) di sini untuk rawatan,” katanya.
Tambahnya, kes disiasat di bawah Seksyen 309 Kanun Keseksaan kerana cubaan membunuh diri. – KOSMO! ONLINE.


Kira ‘duit salam’ depan tetamu majlis perkahwinan
Oleh KOSMO!

23 Februari 2022, 9:00 pm
JAKARTA – Sebuah video tular di media sosial Indonesia memaparkan situasi di sebuah majlis perkahwinan ketika penyambut tetamu mencatat jumlah ‘duit salam’ yang diberikan oleh tetamu jemputan, lapor portal berita Wolipop.
Video yang dimuat naik oleh akaun TikTok bernama @marya._99 itu dirakam seorang tetamu majlis perkahwinan berhampiran meja penyambut tetamu berkenaan.
“Di kawasan anda, adakah jemputan juga begini? #lain tempat, berbeza budaya,’’ demikian kapsyen pada video tersebut.
Wanita yang merakamkan klip video berkenaan terkejut setelah melihat penyambut tetamu itu segera membuka ‘duit salam’ yang diterima untuk melihat jumlah wang diberikan.
Penyambut tetamu berkenaan seterusnya mencampak samput surat tersebut ke dalam kotak air mineral terpakai.
Video tersebut mendapat lebih tiga juta tontonan dengan pelbagai komen netizen.

“Ya memang ada tradisi begitu, tetapi lebih baik membuka dan merekodnya kemudian selepas majlis selesai,’’ tulis seorang netizen.
“Kawasan berbeza, kaedah berbeza. Jangan risau kak, kawasan saya juga banyak. Tiada siapa mengalami masalah dengannya,’’ komen netizen lain. – Agensi


Piala FA: KDA FC, JDT raih laluan mudah
Oleh MUHAMAD ARDIE PUTRA SUHAIMI

23 Februari 2022, 10:29 pm
PETALING JAYA – Juara Liga Super, Johor Darul Ta’zim (JDT) meraih laluan mudah pada majlis undian pusingan pertama saingan Piala FA musim 2022 selepas diundi bertemu dengan wakil Liga M3, BRM FC atau Tun Razak FC pada aksi pembuka tirai 11 Mac depan.
Pasukan BRM FC dan Tun Razak FC akan menentang sesama sendiri pada aksi peringkat playoff terlebih dahulu pada 6 Mac nanti dengan juara akan meraih tiket menentang skuad Harimau Selatan di Stadium Sultan Ibrahim.
Sementara itu, juara bertahan Piala FA, Kedah Darul Aman (KDA FC) turut menerima undian selesa apabila dijadualkan bertemu dengan skuad Sains FC pada aksi pusingan pertama di Stadium Darul Aman, Alor Setar.
Majlis undian Piala FA 2022 yang melibatkan 12 pasukan Liga Super, 7 pasukan Liga Premier dan 15 pasukan Liga M3 telah disempurnakan oleh Ahli Lembaga Pengarah Malaysian Football League (MFL), Datuk Mohd Saiful Mat Sapri bersama Ketua Pegawai Eksekutif MFL, Stuart Ramalingam.
Sebagai rekod, MFL telah ‘menghidupkan’ kembali saingan Piala FA musim ini selepas dibatalkan dua tahun berturut-turut ekoran pandemik Covid-19.
Sebelum ini, skuad Sang Kenari telah menjuarai edisi 2019 selepas menewaskan Perak FC 1-0 di pentas final. – KOSMO! ONLINE

UNDIAN PENUH PUSINGAN PERTAMA PIALA FA
Selangor FC lwn Harini FC
PJ City FC lwn Kelantan FC
Sabah FC lwn Respect FC
Sri Pahang lwn Manjung City
TFC lwn NSFC
Projek FAM-MSN lwn Tok Janggut Warriors
JDT lwn BRM FC/Tun Razak FC
KL City lwn Langkawi City
Kelantan United lwn Kinabalu Jaguar FC
Melaka United lwn PIB FC
PDRM FC lwn Perlis United
KDA FC lwn Sains FC
Perak FC lwn Kijang Rangers
Penang FC lwn Bukit Tambun FC/Imigresen FC
Kuching City lwn UiTM FC
Sarawak United lwn Ultimate FC


Balu Allahyarham Harussani meninggal dunia
Oleh Kosmo

23 Februari 2022, 8:01 pm
IPOH – Balu Allahyarham bekas Mufti Perak, Tan Sri Harussani Zakaria, Puan Sri Ainon Abdul Ghani, 82, meninggal dunia di sebuah hospital swasta di sini hari ini.
Berita itu disahkan anak Harussani, Datuk Ahmad Wafi.
Menurut beliau, ibunya meninggal dunia kira-kira pukul 3 petang tadi semasa dibawa ke hospital berkenaan kerana demam.
“Ibu meninggal dunia sebelum sempat mendapatkan rawatan.
“Jenazah akan dikebumikan di Tanah Perkuburan Islam Kampung Melayu Sungai Rapat di sini pagi esok,” katanya.
Allahyarham Harussani meninggal dunia pada 30 Mei tahun lalu di Hospital Raja Permaisuri Bainun (HRPB) di sini kerana positif Covid-19.

Allahyarham Harussani meninggal dunia pada usia 82 tahun. – KOSMO! ONLINE


‘Papa Aisyah datang, Aisyah dapat banyak piala’
Oleh ALWANI ZAFIRAH

23 Februari 2022, 9:13 pm
PETALING JAYA – Kematian insan tersayang bukan sesuatu perkara mudah untuk diterima sesiapa sahaja terutama kanak-kanak yang masih memerlukan kasih sayang sempurna daripada ibu bapa mereka.
Baru-baru ini, tular di media sosial kisah seorang kanak-kanak yang dikenali dengan nama Aisyah menziarahi kubur arwah bapanya dan bercerita mengenai kejayaannya di sekolah.
Video tersebut dikongsikan oleh ibunya sendiri di laman TikTok sehingga membuatkan ramai yang tersentuh dan sebak melihat situasi kanak-kanak berkenaan.
Namun, apa yang menyayat hati adalah perbualan yang disampaikan oleh Aisyah kepada arwah bapanya sambil memeluk beberapa piala hasil daripada kejayaannya.
“Assalamualaikum papa, Aisyah datang ni.
“Aisyah nak cakap, Aisyah ada banyak hadiah piala, beg, pensel.

“Papa doakan Aisyah jadi pandai, bijak, jadi anak yang solehah,” luahnya.
Jelas Aisyah, dia amat merindui arwahnya bapanya itu dan sentiasa menyanyanginya walaupun sudah tiada disisi.
“Aisyah sayang papa, Aisyah rindu papa,” katanya.
Kemudian, kanak-kanak tersebut duduk serta menyusun piala-piala yang diterimanya di tepi kubur arwah.
Sementara itu, dalam video lain yang dikongsikan ibunya, Aisyah dilihat sedang membacakan doa buat arwah bapanya serta sentiasa mengalunkan bacaan zikir sepanjang perjalanan ke kubur.
“Dia memang setiap kali nak ke kubur arwah akan berzikir dan katanya untuk setiap langkahnya biar papa dapat pahala,” kongsi ibunya.
Dalam pada itu, menjengah ke ruangan komen, orang ramai turut bersedih dan rata-ratanya mendoakan agar kanak-kanak tersebut dapat membesar dengan baik.
“Pak cik doakan awak menjadi anak yang solehah dan yang akan memberi banyak pahala untuk arwah papa awak,” ujar seorang pengguna.
“Aisyah sayang, tahniah Aisyah berjaya dan jadi anak yang solehah untuk mama Aisyah yang kuat, untuk arwah papa, mak cik doakan Aisyah berjaya dunia dan akhirat,” ujar Nur Erynda Datar.
“Tak boleh tahan air mata, Allahuakbar sedihnya, semoga adik berjaya dunia akhirat, jadi anak yang baik,” luah Cik Awan Biru. – KOSMO! ONLINE.